
SA 4. TEMATSKE SJEDNICE GRADSKOG VIJEĆA TUZLA ODRŽANE 29. JUNA 2026. GODINE U POSLOVNOM OBJEKTU „GRAFIČAR“ SA POČETKOM U 14,00 SATI I NASTAVKA 4. TEMATSKE SJEDNICE GRADSKOG VIJEĆA TUZLA ODRŽANE 02. JULA 2026. GODINE U POSLOVNOM OBJEKTU „GRAFIČAR“ SA POČETKOM U 11,45 SATI.



- SJEDNICI OD 29.06.2026. GODINE, PRISUSTVUJE 24 VIJEĆNIKA.
- NASTAVKU SJEDNICE OD 02.07.2026. GODINE, PRISUSTVUJE 24  
  VIJEĆNIKA.       
















U Tuzli, juni/juli 2026. godine

NATAŠA PERIĆ – zamjenica predsjedavajućeg Gradskog vijeća Tuzla 

(Intoniranje himne Bosne i Hercegovine). 
Poštovani vijećnici Gradskog vijeća Tuzla, predstavnici gradskih službi, predstavnici medija, gosti, otvaram 4. tematsku sjednicu Gradskog vijeća Tuzla. 
Konstatujem da prema evidenciji Stručne službe Gradskog vijeća, sjednici prisustvuje 19 od ukupnog broja vijećnika što je dovoljno za punovažan rad i odlučivanje. 
Za današnju sjednicu svoj izostanak su najavili sljedeći vijećnici: Muhamed Čikarić, Dragana Berberović Gagro, Senia Husić, Mensur Mujezinović i Zlatan Mehmedović.
Za današnju sjednicu kašnjenje je najavio vijećnik Eldin Hasanbašić. 
Današnja tematska sjednica Gradskog vijeća Tuzla zakazana je na prijedlog Mirnesa Ajanovića, vijećnika Mirnes Ajanović Bosanske stranke koji je 15.6.2026. dostavio prijedlog za održavanje tematske sjednice Gradskog vijeća Tuzla na kojoj bi se razmatralo stanje, kvalitet i razvojne perspektive srednjeg i visokog obrazovanja na području grada Tuzle u funkciji društvenog i ekonomskog razvoja grada Tuzle.
U skladu sa članom 65. Poslovnika Gradskog vijeća Tuzla Službeni glasnik grada Tuzle broj 5/22, 14/24 i 5/26 kojim je propisano da predsjedavajući obavještava Gradsko vijeće ko je osim vijećnika pozvan da prisustvuje sjednici, obavještavam vam vas da je poziv za današnju sjednicu Gradskog vijeća Tuzla upučen gradonačelniku Grada Tuzle, Sekretaru organa državne službe i pomoćnicima, gradonačelnika i rukovodiocima stručnih službi, Upravnoj organizaciji Zavod za urbanizam Tuzla, Gradskom pravobranilaštu grada Tuzle kao i medijima. Evidencija prisutnih na današnjoj sjednici Gradskog vijeća je kod uposlenika Stručne službe Gradskog vijeća. 
Za današnju četvrtu tematsku sjednicu Gradskog vijeća Tuzla predlažem dnevni red koji ste dobili u materijalu za sjednicu i stavljam na izjašnjavanje predloženi dnevni red. Molim da se izjasnite. Glasanje je okončano. 
Konstatujem da je DNEVNI RED ČETVRTE TEMATSKE SJEDNICE GRADSKOG VIJEĆA TUZLA usvojen sa, 
20 glasova za, nije bilo, protiv i nije bilo suzdržanih.

USVOJENI DNEVNI RED 4. TEMATSKE SJEDNICE GRADSKOG VIJEĆA TUZLA, ODRŽANE 29.06.2026. GODINE I NASTAVKA ČETVRTE TEMATSKE SJEDNICE, ODRŽAN 02.07.2026. GODINE (broj 01/04-A-9451-2026) 

1. Razmatranje stanja, kvaliteta i razvojnih perspektiva srednjeg i visokog obrazovanja na području grada Tuzla u funkciji društvenog i ekonomskog razvoja grada Tuzla.

Prelazimo na realizaciju dnevnog reda današnje četvrte tematske sjednice Gradskog vijeća. 

Tačka jedan. 

RAZMATRANJE STANJA, KVALITETA I RAZVOJNIH PERSPEKTIVA SREDNJEG I VISOKOG OBRAZOVANJA NA PODRUČJU GRADA TUZLA U FUNKCIJI DRUŠTVENOG I EKONOMSKOG RAZVOJA GRADA TUZLE. 

Obzirom da je na Kolegiju predlagač bio kolega Mirnes Ajanović ispred Bosanske stranke, pozivam kolegu Ajanovića da da uvodnu izlaganje, izvolite.

MIRNES AJANOVIĆ – vijećnik BOSS – Bosanske stranke

Hvala predsjedavajuća, pozdrav svima. Tema stanje, kvalitet, razvojne perspektive srednjeg i visokog obrazovanja u svrhu ekonomskog, društvenog razvoja Tuzle je upravo u okviru ovog vremena kada sada evo imamo upise u srednje škole, univerzitete, odnosno fakultete i aktuelna je u potpunosti. Sad kad govorimo, evo ja jesam predložio, ali je Kolegij taj koji je takođe prihvatio i stavio tačku dnevnog reda u prijedlog tematske sjednice. Ovdje dakle nećemo govoriti samo o školama i univerzitetima. Ovo je tematska sjednica o ekonomskoj i društvenoj budućnosti naše grada, o mladim ljudima koji trebaju da odluče dječe u koju srednju školu, koji fakultet, odnosno univerzitet, onima koji su završili, da li će ostati ili ići iz Bosne i Hercegovine i budućnost tražiti negdje drugo. Govorimo i govorit ćemo i o roditeljima koji su ulagali, uložili u svoju djecu, obrazovanje i vrijeme i zdravlje i novac. Govorimo i o privredi koja treba stručne kadrove, a koje u zadnje vrijeme sve teže pronalazi. Zato upravo obrazovanje ne smije biti prostor političkih obračuna,niti medijskih presuda, pa ni interesnih sukoba. Evo, jesmo svjedoci u posljednje vrijeme krize povjerenja u obrazovni sistem Bosne i Hercegovine. Građani svakodnevno slušaju optužbe, međusobna osporavanja, pa i na neki način presude prije sudske presude. Jednog dana slušamo da neka ustanova nema pravo na rad drugog da je takva odluka, gdje je to pravo zabranjeno, poništena od strane suda. Jednog dana slušamo da su neke diplome kupljene, drugog se ispostavi da ne postoji ni jedna pravosnažna odluka o kupljenim diplomama.
Bar ja ne znam, evo ako neko zna, na području Tuzlanskog kantona, dakle nigdje nisam vidio ni jednu odluku bilo kojeg nadležnog organa, da na području Tuzlanskog kantona postoji bilo srednja ili visoko obrazovna diploma koja je kupljena, nevažeća ili bilo šta. Opet sa druge strane pred javnosti se predstavljaju da su neki evo nezakoniti slučaji, ali izvan Tuzlanskog kantona i oni postoje, definitivno postoje, ne bi sada nabrajao, ima nezakonitosti u radu manje srednjega ali visokog obrazovanja, ali van kantona, a onda drugog dana gledamo te koji su van kantona, da su sad i u kantonu svi krivi. Iako niko nema ni jedan argument, činjenicu, presudu ili bilo šta, da je u ovom kantonu bilo šta nezakonito, kupljene diplome ili slično. Time kada kažu svi su krivi, stigmatiziraju se ne samo oni koji su u srednjim školama, na fakultetima, u univerzitetima, nego i diplomanti oni svršeni koji rade, njihove porodice, jer nema ni jedne pravosnažne odluke. Pod takvim udarom ja tu volim reći konkretno šta je brutalnim, nisu samo u takvom ambijentu političari, niti ministri, niti tako zvani, mogu ih tako nazvati, nezavisni stručnjaci koji prešučuju vlastito višegodišnje političko-stranačke angażmane. Pod udarom su učenici, studenti, roditelji, porodice, mladi ljudi koji se danas s pravom pitaju da li će njihova diploma vrijediti manje zato što su zbog nečije političke izjave ili interesno medijske kampanje dovedeni u stanje stigmatizacije. Zamislite, studirate 4, 5, 6 godina i neko vam kaže vaše diplome ne valjaju, vaše diplome ne važe, a ni jedne odluke. Onako neko izvali u medijima neko od političara ili takozvanih stručnjaka i onda imamo problem i roditelja i porodica, da li su ulaganja u njihovo obrazovanje bila uzaludna, neko mora proći pognute glave ulicom nizašto učio, studirao, država omogućila i jednim i drugim, državnim, privatnim da radi i onda neko kaže ovo sad ne valja. Nako, bez argumenta. Zato što negdje ne valja. E zato ne smijemo dozvoliti da politička izjava, niti medijska presuda, bez suda bilo kome uništava život, sadašnjost, budućnost. A ono što je problem u ovom ambijentu je što šute većina. Ne zato što nemaju šta reći. Šute jer će znaju biti sljedeća meta. Ono što je nesporno, smatram, bez obzira kakvi mi bili i kako nas neko gleda i kao državu, ali nijedna država koja teži da bude ozbiljna ili koja je ozbiljna, svoju obrazovnu politiku ne gradi niti smije graditi na neargumentovanim političkim i medijskim izjavama umjesto na činjenicama, zakonima i presudama pravosnažnih. To nije put gdje se smije ići i gdje bilo koje demokratsko društvo ozbiljno smije ići ako želi graditi povjerenje u obrazovne institucije, inače mladi odoše odavde. Ako prozovemo mlade stručnjake koji danas rade kao ljekari, inženjeri, da su njihove diplome nevažeće, onako bezveze odoše. Ko će ostati? Mi smo država koja je zasnovana na vladavini prava, tako bar piše. Postoje za to zakoni, postoji prvo Ustav, pa i u Ustavu član 2. da je Evropska konvencija iznad svih zakona, a tu su sva prava definisana kroz presude Evropskog suda. Postoje dakle zakoni, inspekcijski nadzor, upravni postupci. Postoje i sudovi, kako bi se svaka nezakonitost utvrdila u propisanom postupku, a ne političkim govorima ili medijskim kampanjama. Ako postoji nezakonitost, ona mora biti utvrđena u zakonom, propisanom postupku. Ako postoji odgovornost, nju utvrđujemo i utvrđuju isključivo nadležni sudovi i organi. I niko nema pravo putem sopstvenih presuda u raznim političko-medijskim kampanjama, unaprijed donositi presude i uništavati živote, porodice, sudbine hiljada mladih ljudi, proglašavajući da je manje vrijedno to što su oni stekli svojim radom. Ili da je zato manje vrijedno što su studirali ovamo ili onamo, odnosno gdje su stekli diplome. To više nije pitanje samo obrazovanja, to je poštivanje Ustava Bosne i Hercegovine, Zakon o zabrani diskriminacije Bosne i Hercegovine, osnovi ljudskih prava svakog građanina. Svaki učenik i student mora biti vredovan isključivo prema svom znanju, radu, rezultatima i sposobnostima, nikada prema nazivu škole ili visoko obrazovne ustanovi gdje su sticali to znanje. Ili prema političkim i medijskim etiketama, kako to je sad postalo u zadnje vrijeme, normalno. Neko vas na društvoj mreži pozove i onda kasnije džaba što ste vi demantovali, to ostaje. Kada prihvatimo da se ljudi dijele prema tome gdje su studirali, odnosno da li im diploma važi ili ne, sutra ćemo ih dijeliti prema tome gdje rade, kako žive, kako se zovu, kako razmišljaju, kome pripadaju, a već smo platili previsoku cijenu podjela i agresijom i ratom u Bosni i Hercegovini da bi sebi dozvolili stvaranje novih. Ne smijemo graditi takvo društvo, to mora prestati ne samo zbog ovih srednjih škola, univerziteta, nego zbog ovih mladih ljudi, zbog njihove budućnosti, a i nas u okviru te budućnosti. Oni će graditi i nama sutra budućnost. Obrazovni sistem mora biti podvrgnut, to je jasno, u stalnoj i jednakoj kontroli. Niko ne smije biti zaštićen, bez obzira kakva ustanova bila državna, privatna. Niko ne smije biti privilegovan. Svaka nezakonost mora biti istražena, zloupotreba sankcionisana, ali i organi kontrole moraju biti kontrolisani. Sada je, kad vam dođe Poreska uprava u kontrolu, postalo je običajeno da znate, dolaze još dva lica u kontrolu, tih lica koja kontrolišu subjekte privredne. Unutarnja kontrola njih, da li oni ispravno kontrolišu, da li će tražiti novac ili slično ili nešto uradi što nije propisano. Dakle, svaki profesor koji zloupotrebi takođe svoj položaj mora odgovarati. I svaka obrazovna ustanova, ako ne ispunjava zakone, mora snosti posljedice. Ali isto tako, svi imaju pravo da im se sudi isključivo na osnovu činjenica, zakona, a ne političkih obračuna, medijskih kampanja, interesnih i unaprijed donesenih zaključaka. Vladavina prava podrazumije da svi imaju jednake standarde da se primjenjuju prema svima. I kada se utvrde odgovornosti i kada se štiti pravo. Ako toga nejma, onda nemamao ni pravne sigurnosti, ni povjerenja ni u šta, a ne samo obrazovni sistem. 
Evo još malo u ovom uvodu. Bosna i Hercegovina je ranije prolazila kroz tešku aferu u oblasti obrazovanja. Svi su se, evo, možda su neki zaboravili, sjećate li se vremena od 2006., 2007., 2008., 2009., 2010., kada su u uslovima monopola visokog obrazovanja, studentice javno progovorile da se nalaze na udaru profesora koji su iskorištavali svoj položaj i tražili, uslovljavali prolaz seksualnim uslugama. To je bilo seksualno nasilje na studenticama. Okretali su mnogi u glavu, glavu u stranu. Meni su se obratili kao poslaniku i ja sam izvršio svoju obavezu, to sam prijavio, podnio krivičnom prijavu. Sistem nije zaštitio tada njih. Prošlo je tri godine koliko se istraživalo, bilo je diskreditacije i meni tada, te  ja ugrožavam obrazovni sistem jer sam kao napao profesore. A onda su u istragama otkriveni dokazi, podignute optužnice, pokrenuti sudski postupci i osuđeni su profesori. Jedan se ubio, sam sebi presudio. Dakle, tada smo naučili, trebali naučiti da istina ne traži političku zaštitu, nego traži da institucije rade svoj posao, a društvo traži da postoje lica koja imaju hrabrosti da progovore kad drugi ćute. I zato smatram da danas ili u buduće Gradsko vijeće Tuzla mora poslati drugačiju poruku od one koje slušamo u svakodnevnom prostoru, ne poruku podijela i neosnovanog etiketiranja, ne poruku unaprijed donesenih presuda prije suda, nego poruku dijaloga, odgovornosti, slobode izbora i poštivanja zakona. 
Zato, evo i predložit ću, to će biti u zaključcima da na narednu tematsku sjednicu pozovemo sve relevantne institucije od Komisija za borbu protiv korupcije državne i kantonalne, Ministarstvo, obrazovanje Pedagoškog zavoda, Agencije za razvoj visokog obrazovanja i osiguranja kvaliteta, Centra za informisanje i priznavanje dokumenata iz oblasti visokog obrazovanja, do predstavnika javnih i privatnih obrazovnih ustanova, privrede, akademske zajednice, te učeničkih i studentskih organizacija. Neka svi iznesu činjenice, a ne pretpostavke. Neka dostave dokumentacije, informacije, analize, preporuke. Neka odgovore na pitanja koja se, evo, sada čuju u javnosti, koja će biti otvorena i u ovoj raspravi i neka javnost čuje argumente svih strana, a nakon toga neka Vijeće donese zaključke na osnovu činjenica, a ne na osnovu prepostavki. Obrazovanje ne smije biti prostor u kojem će pobijediti bilo koji političar, bilo koja  institucija ili bilo čiji lični interes. Obrazovanje moraju pobijediti učenici, studenti, znanje, zakon i javni interesi. Zato ova tematska sjednica ne treba biti kraj jedne rasprave, nego početak ozbiljnog procesa u kojem ćemo argumentima, činjenicama, međusobnim uvažavanjem i poštivanjem zakona graditi kvalitetni obrazovni sistem u Tuzli i Bosni i Hercegovini. Eto, toliko za uvod. Hvala. 

NATAŠA PERIĆ

Hvala. Otvaram diskusiju Klubova vijećnika.
Za riječ se javio vijećnik Denis Bečirović. Neka se pripremi vijećnik Mirnes Ajanović, izvolite.

DENIS BEĆIROVIĆ – vijećnik Demokratske fronte – DF 

Hvala, predsjedavajuća. Evo koristim priliku da pozdravim vas, dopredsjedavajućeg, sekretara, kolegice i kolege vijećnike, predstavnike medija, stručnih službi i tako dalje. Prvo se želim zahvaliti kolegi Ajanoviću što je na Kolegiju predložio možda i najbitniju tematsku sjednicu i obzirom da dolazim sa Univerziteta u Tuzli dozvolit ćete da pročitam ono što sam pripremio za današnju sjednicu.
Ove godine Univerzitet u Tuzli obilježava 50 godina svog postojanja. Pet decenija rada predstavljaju mnogo više od jednog jubileja – predstavljaju pola stoljeća stvaranja znanja, nauke, stručnih kadrova i razvoja cijelog sjeveroistočnog dijela Bosne i Hercegovine.
Univerzitet u Tuzli nije samo visokoškolska ustanova. Ona je institucija koja je oblikovala razvoj Tuzle kao univerzitetskog, industrijskog, zdravstvenog i kulturnog centra. Hiljade inžinjera, doktora medicine, profesora, pravnika, ekonomista, farmaceuta, tehnologa i stručnjaka drugih profila upravo su na ovom univerzitetu stekli znanja kojima su gradili privredu, institucije i cjelokupni društveni sistem Bosne i Hercegovine.
Energetski sistem Tuzlanskog kantona i Bosne i Hercegovine decenijama počiva na stručnjacima obrazovanim na Univerzitetu u Tuzli. Rudnici, termoenergetski sektor, elektroenergetska mreža, industrijska postrojenja, proizvodne kompanije i razvoj novih tehnologija u velikoj mjeri rezultat su rada upravo tih kadrova.
Ni zdravstveni sistem nije moguće posmatrati odvojeno od Univerziteta. Medicinski fakultet i Univerzitetski klinički centar Tuzla zajedno predstavljaju jedan od najvažnijih centara obrazovanja zdravstvenih radnika u državi. Generacije ljekara, farmaceuta i drugih medicinskih stručnjaka i tehničara danas rade širom Bosne i Hercegovine i Evrope.
Jednako važna je i uloga univerziteta u razvoju obrazovnog sistema. Nastavnici i profesori koji danas obrazuju nove generacije u osnovnim i srednjim školama najvećim dijelom svoje obrazovanje su stekli upravo na Univerzitetu u Tuzli.
Mašinski fakultet Univerziteta u Tuzli dao je izuzetno veliki doprinos razvoju industrije, posebno u oblasti mašinogradnje, proizvodnih tehnologija, energetike, održavanja i razvoja savremene proizvodnje. Njegovi diplomanti nalaze se na vodećim pozicijama u domaćim i međunarodnim kompanijama, a brojni su ostvarili i značajne akademske i naučne karijere.
Posebno treba istaći da se trenutno realizuje projekat izgradnje savremenog laboratorijskog kompleksa Mašinskog fakulteta, finansiran sredstvima Evropske unije. Ovaj projekat predstavlja jednu od najvećih investicija u naučno-istraživačku infrastrukturu Univerziteta u posljednjim decenijama. Savremene laboratorije omogućit će provođenje istraživanja prema evropskim standardima, unaprijediti saradnju sa privredom i stvoriti uslove za razvoj inovacija, novih proizvoda i transfer tehnologija.
Jedan od najznačajnijih razvojnih projekata jeste i izgradnja univerzitetskog kampusa. Zahvaljujući kontinuiranoj finansijskoj podršci Vlade Tuzlanskog kantona, stvaraju se pretpostavke za objedinjavanje nastavnih, istraživačkih i studentskih sadržaja na jedinstvenom prostoru. Kampus nije samo građevinski projekat – on predstavlja ulaganje u budućnost, mjesto gdje će se razvijati nauka, inovacije, međunarodna saradnja i preduzetništvo mladih.
Savremeni univerzitetski kampusi širom Evrope predstavljaju jezgro razvoja gradova. Upravo zbog toga izgradnja kampusa Univerziteta u Tuzli ima višestruki značaj: povećava kvalitet studiranja, privlači strane studente i istraživače, podstiče saradnju sa privredom i doprinosi ukupnom ekonomskom razvoju Tuzle.
Međutim, univerzitetsko obrazovanje ne može biti kvalitetno bez snažnog srednjoškolskog sistema.
Srednje škole predstavljaju prvi korak u stvaranju stručnih kadrova. Njihova uloga danas prevazilazi klasično obrazovanje i postaje ključni faktor razvoja tržišta rada, digitalne transformacije i industrijskog razvoja.
Posebno mjesto zauzimaju Mješovita srednja mašinska škola Tuzla, koja ove godine obilježava 100 godina postojanja. Pardon te Elektrotehnička škola i druge strukovne škole. Stoljeće njenog rada predstavlja stoljeće razvoja industrije Tuzle. Generacije bravara, tokara, zavarivača, CNC operatera, mašinskih i drugih tehničara upravo su iz ove škole gradile fabrike, termoelektrane, rudnike, proizvodna postrojenja i razvojne kompanije.
Njena tranzicija pokazuje da kvalitetno srednje stručno obrazovanje predstavlja osnov kontinirane i konkurentne privrede. Današnji razvoj industrije zahtjeva dodatnu modernizaciju nastavnih planova, opremanje kabineta, razvoj praktične nastave i snažnije povezivanje škola sa privrednim subjektima.
Razvoj Tuzle u narednim decenijama neće zavisiti isključivo od izgradnje infrastrukture ili novih investicija, nego prije svega od ljudi. Najvažniji resurs svakog društva jesu obrazovani ljudi, a upravo Univerzitet u Tuzli i srednje škole predstavljaju mjesta gdje nastaje taj najvrijedniji kapital.
Zbog toga ulaganje u obrazovanje nije trošak, nego najisplativija razvojna investicija koje jedno društvo može napraviti. 
Predsjedavajuća predlažem da nakon diskusija predložim i set zaključaka koje smo spremili. Hvala.

NATAŠA PERIĆ   

U redu, hvala. Da li se još…? Aha vijećnik Mirnes Ajanović ispred Bosanske stranke, izvolite. 

MIRNES AJANOVIĆ

E sad ono što bih ja rekao. Ovo je bio uvod koji je faktički bio na nekakav način u ime svih nas. A, sada ovo moje je malo konkretnije. Šta je to što je danas suštinsko za budućnost obrazovanja grada, Tuzla, našeg društva, kantona, države? Ravnopravnost, dostojanstvo i zabranja diskriminacije učenika i studenata. Pa i diplomata. Ako ih mislimo sačuvati u Bosni i Hercegovini. Ne smijemo dozvoliti da se u javnosti stvara atmosfera da imamo stanje u kojem će se mladi ljudi dijeliti po tome gdje se školuju, gdje studiraju, gdje su završili školu ili univerzitet. Ne smijemo prihvati da se bilo koji učenik ili student osječa manje vrijednim zbog naziva obrazovne ustanove gdje se školovao i koje je završio. Još manje smijemo dozvoliti da hiljade mladih ljudi svakodnevno slušaju kako je njihovo školovanje bilo uzaludno, kako njihove diplome navodno ne vrijede ili će biti proglašene bezvrijednim iako za to ne postoji ni jedna, ne samo pravosnažna, nego ne pravosnažna presuda. To nije samo neodgovorno, nego je i opasno. Proizvodi nepovjerenje obeshrabruje mlade ljude podstiče odlazak iz Bosne i Hercegovine i ovi koji trebaju da ovdje studiraju ili školuju se otiće a i one koji su studirali ćemo otjerati. To je potpuno urušavanje povjerenja u obrazovni sistem. Bosna i Hercegovina pitanje jednakosti nije prepustila dobroj volji bilo koga. Uredila ga je Zakon o zabranji diskriminacije člana 2, 4, 3, pa i članom 6 gdje ni jedna institucija od državne do Gradskog vijeća, bilo koga, između lijevo i desno, naprijed i nazad, ne smije vršiti diskriminaciju ni po kojoj osnovi, ni obrazovnoj, ni starosnoj, ni ovako ni onako. To obavezuje sve institucije, sve funkcionere, medije i svakog pojedinca. Čak i krivični zakoni je od državnog entitetskog Brčko distrikta definišu krivična dijela diskriminacije i po obrazovnoj osnovi. Direktna krivična odgovornost proizilazi još ako se sastave tri lica organizovana kriminalna grupa. Ljudi nisu svjesni šta rade kada krenu i u medijske kampanje interesne i političke kampanje urušavanja sistema obrazovanja. Diploma nije i ne smije biti politička etiketa, ne smije biti ni političko oružje, ni medijsko oružje.
Diploma je dostojanstvo čovjeka. To je javna isprava i dokaz stečenog obrazovanja. Njena valjanos se može osporavati isključivo u sudskom postupku. Prije toga može biti upravni, ali kasnije imaju i sudski. Ni jedna odluka u upravnom postupku nije pravosnažna dok ne prođe upravno-sudski postupak. I mora biti pravosnažna. A ne da se osporava nečijom političkom izjavom, medijskom izjavom, konferencijom za medije, TV gostovanjem, političkim govorom ili bilo kakvim medijskim naslovom. Sve to je opasan presedan i opasna poruka generacijama koje dolaze. Ako ne izgradimo suprotno da se ne suprostavimo tome, dobit ćemo pravnu nesigurnost. Duboko nehumano društvo prema hiljadama mladih ljudi, koji su svoje obrazovanje stekli vjerujući državi i institucijama u koje su se prijavile. Ako postoji licence, ako postoji  akreditacija kako se bilo ko smije usudit da kaže da to nešto nije onda važno. I da neće važiti. Samo sud ima pravo na to. Ako danas prihvatimo da nečije školovanje ili studiranje ili nečija diploma se može javno obezvrijediti ili proglasiti nešto manjikavom bez pravosnažne sudske odluke. Sutra će zloupotrebom položaja bilo ko od ovdje nas, bilo kojih ljudi, bilo koga, proglasiti bezvrijednim bilo čiji rad zanimanje, životni put bukvalno uništiti ga. To nije prava država. Tako postupanje nije ni evropsko, niti civilizacijski standard. To nije društvo jednakih mogućnosti kojima Bosna i Hercegovina teži. To je društvo opasne, pravne nesigurnosti u kojim se gubi dostojanstvo čovjeka.
Sa druge strane, nesmijemo dozvoliti ni suprotnu krajnost. Nesmijemo dozvoliti da bilo ko privatizuje javne univerzitete, niti da bilo koja obrazovna ustanova javna ili privatna bude iznad zakona. Kvalitet mora biti obaveza svih obrazovnih ustanova javnih i privatnih, nepristana kontrola mora biti jednaka za sve, kao i standardi koje moraju ispunjavati.
Jednaka pravila moraju važiti za licenciranje, akreditaciju, nastavni kadar, naučno-istraživački rad, laboratorije, kliničku nastavu, opremu i sve druge uslove koje zakon propisuje za kvalitetno obrazovanje. Sve mora biti predmet ozbiljne kontinuirane kontrole, ali po istim pravilima bez za sve, bez privilegovanih, bez zaštićenih, bez diskriminacije, evropski obrazovni prostor kojem Bosna i Hercegovina teži zasnovan je na ravnopravnosti  javnih i privatnih visokoškolskih ustanova koje ispunjavaju zakonom propisane uslove. Evo, najugledniji univerziteti svijeta. Neću reći jesu li pravni, privatni ili javni, a zna se. Harvard, Stanford, Yale, Princeton, Oxford, Cambridge. Masačuserski institut za tehnologiju je poznat kao mit niko ih ne smatra vrhunskim zato što su javni ili privatni.
Njihov ugled ne proizilazi iz toga kakva je vlasnička struktura, privatna ili državna, nego i znanja vrhunskih profesora, naučno-istraživačkog rada, savremene oprave, međunarodne prepoznatljivosti i strogih kvaliteta i akademske odgovornosti koje decenijama grade i unapređuju. Ni jedan od tih univerziteta nije postao simbol izvrsnosti zato što je javni ili privatni. Postali su simbol upravo iz razloga što su kvalitet učinili jedinom privilegijom. Tome mora težiti i Bosna i Hercegovina, zato i jeste ova tematska sjednica, obrazovnom sistemu u kojem će jedina privilegija biti kvalitet ako želi biti ravnopravan dio evropskog obrazovnog prostora. Cilj ovog grada, države Bosne i Hercegovine, ne smije biti sukob javnog i privatnog obrazovanja nego stvaranje sistema u kojem će se kvalitet nagrađivati, a ne zakonitosti i jednako sankcionisati. Bez obzira na to da li je riječ o javnoj ili privatnoj obrazovnoj ustanovi. Moramo voditi borbu za kvalitet, zakonitost, jednakost, odgovornost i akademijsku izvrsnost. Samo tako možemo izgraditi obrazovni sistem koji će biti konkurentan, pravedan i dostojan mladih ljudi koji u njemu stiću svoje znanje i grade svoju i našu budućnost. Ni jedan mlad čovjek ne smije se stidjeti diplome koju stiče ili koju je stekao u sladu sa zakonom. Ni jedan roditelj ne smije strahovati da li će njegovo dijete sutra biti ili danas diskriminisano zbog naziva škole ili univerziteta koji je završio ili koji pohađa. Ni jedan poslodavac ne smije biti doveden u političku zabludu ili privrednu zabludu medijskim političkim kampanjama. A toga danas imamo previše. Neću čak ni reći nešto što je po meni pa i podnesena je krivićena prijava i ombudsmenima izrečeno javno kako, kaže može biti ljekar sa privatnog univerziteta? To je brutalno. Ili bilo koji stručnjak. Ako je država dala da radi, funkcioniše, postoji, zamislite da se neko usudi i to reći. S druge strane onda može neko reći kako može biti neko sa državnog gdje su silovali studentice. Strašno da imamo to danas u društvu i da neko aplaudira tome i da se neko ponosi što je to izgovorio na državnoj boli. I šta ti poslodavci, držim ga sad ovdje, stakao diplomu, zna radit, savršeno. Neko se našo i reko ma ne valja ovo njegovo, kakva njegova diploma. To je strašno. To je brutalno. Takve osobe treba politički prozvat, a krivično procesno procesuirat. Da nikome više ne ne naumpadne nešto tako da uradi. Hiljade mladih ljudi sad se nalaze u strahu hoćel neko, nekome naum pasti da kaže ovaj valja, ovaj ne valja, onaj ne valja, ovaj ne valja univerzitet ili škola. Zato vam hvala, koleginice, kolege, što ste danas dali da...Evo, ne govorimo ni o jednom, ni o čemu, govorimo o stanju i kako riješiti ovo stanje. I šaljemo poruku svima da moraju biti normalni, humani, poštivati zakon i na kraju Zakon o zabrani diskriminacije. I na kraju i Zakon o visokom obrazovanju, zabranjena diskriminacije po svakom osnovu, bilo kojeg univerziteta, tako piše i u tom zakonu. Kantonalnom piše tako. Ako se ne budemo suprostavili tome, izgubit ćemo više, mnogo više od jedne rasprave ovo što raspravljamo danas. Izgubit ćemo generacije. Ljudi će biti u strahu. Gdje će studirati? Svi će otići vani, reći će neću da rizikujem više što ću u Bosni. U po školovanja će neko reći, ne valja to. Ili kad završi džaba si kaže išo ne valja to. 
Bosna i Hercegovina ne smije biti država u kojoj će se školovanje, studiranje ili diploma priznavati ili osporavati političkom ili medijskom izjavom. Mora ostati država u kojoj i postati država i biti država u kojoj se odlučuje na osnovu zakona, nadležne institucije i pravosnažne sudske odluke. Samo tako štitimo obrazovanje i dostojanstvo svakog čovjeka i još jednom ću reći budućnost naše djece i nas samih u okviru budućnosti naše djece i Bosne i Hercegovine. Nemojmo ostaviti generacijama koje dolaze društvo u kojem će se diploma napadati ili braniti političkim ili medijskim hajkama. Ostavimo državu u kojoj će se diploma sticati znanjem, potvrđivati kvalitetom, a osporavati isljučivo zakonom propisanom postupku i pravosnažnom sudskom odlukom. Ostavimo državu u kojoj će se o vrijednosti obrazovanja odlučivati u učionicama, laboratorijama, amfiteatrima, sudnicama, a ne u političkim kampanjama i medijskim hajkama. Samo tako ćemo zaštiti dostajanstvo svakog učenika, svakog studenta, svakog profesora, diplomanta, svih koji pošteno uče i rade svoj posao i grade budućnost Bosne i Hercegovine. To dugujemo svakom učeniku, svakom studentu, svakom profesoru, svakom roditelju. Dugujemo i budućnosti Bosne i Hercegovine. (NATAŠA PERIĆ - Vrijeme vam je isteklo, pa evo sad...) 15 sekundi. (NATAŠA PERIĆ – Hajd, izvolite.) Evo zato i ovom diskusijom vas pozivam da stanemo ili da ne stanemo, naravno, ni uz jednu obrazovnu ustanovu, niti uz bilo kojeg ministra, političara, profesora ili medija. Pozivam da ovu tematsku sjednicu, pa i narednu, zavisno od zaključaka, nakon što prikupimo sve činjenice, iskoristimo da zajedno stanemo uz pravo, uz znanje, uz naše učenike i studente, uz jednakost i zabranu diskriminacije i kvalitet obrazovanja kao temelj budućnosti Bosne i Hercegovine. Jer kada štitimo pravo na obrazovanje bez monopola, dostojanstvo svakog čovjeka, jednakost pred zakonom, tada štitimo i budućnost države u kojoj živimo. Hvala. 

NATAŠA PERIĆ

Hvala. Sljedeći za riječ se javio vijećnik Omer Berbić, izvolite. 

OMER BERBIĆ – vijećnik Naše stranke 

Fala ljepo.Tematska sjednica Gradskog vijeća nisam siguran ni koliko je u našoj nadležnosti, ali evo, pošto imamo i pošto smo studentski grad tako da se nazovemo, imamo određenu nadležnost evo da pričamo ovo. Pitanje je šta mi možemo realno na terenu učinit, ali pričati uvijek možemo. 
Ovdje je počela priča o univerzitetima. E sad, ja nisam pobornik niti javnih univerziteta, odnosno profesora na javnim univerzitetima, koji obore 98% studenata na jednom ispitu, niti sam pobornik privatnih univerziteta koji štampaju diplome bez znanja. I jedno i drugo su dvije krajnosti koje uništavaju ovo društvo, uništavaju sistem u kojem živimo. Javni univerziteti gdje profesor obori 95-98% studenata i gdje kaže, jedino Bog zna za desetku, ja za devetku, vi ne možete dobiti iznad osmice, to su profesori koji uništavaju ovdje sistem javnog obrazovanja. Jer kakav si ti profesor ako ne možeš naučiti barem pola svog, pola svog  amfiteatra da barem dobije tu prolaznu šesticu, sedmicu? Kakav si ti profesor ako ne znaš prenjet znanje? Nikakav, nula. I vjerovatno liječe svoje komplekse na djeci. S druge strane, zaista imate situaciju i evo vidjeli smo, ne moramo daleko odemo 15 kilometara do Živinica, čovjek išo u podmjeru po diplome. Mi ono odemo, kažem ja po kajmak, po hljeb, išo čovjek po diplome, pa de za snahu, pa de za ovog, pa de za kuma jednog drugog, trećeg. Treba ba malo biti i realan, imamo problem. Imamo problem u dvije krajnosti. Ja ovdje nisam mjerodavan da sudim bilo kome i bilo kojem univerzitetu, a treba reći imamo problem. Imamo problem i u Tuzli, ima problem u Sarajevu, ima problem u Mostaru, ima problem i u RS-u, ima problem širom Bosne i Hercegovine, zašto? Zato što javni univerziteti ne odgovaraju nikom, a zato kolko privatni univerziteta jednog dijela, jednog dijela, ne svih naravno, se napravio system u u kojem odeš, platiš diplomu, dobiješ i ne moraš se nikad ni pojaviti. A mi u Tuzli imamo još veći problema, to je samo ono vrh ledenog brijega, ja nisam mjerodavan da uopšte komentarišem visoko obrazovanje, ja sebi ne dajem to za pravo, ali jesam mjerodavan da kažem ono što boli građane i građanke Tuzle, i ne samo njih nego i onih koji dođu ovdje da studiraju. A ovo je samo 2% onog što sam ja naveo. Ali sam sigurno mjerodavan da komentarišem direktore srednjih i osnovnih škola u Tuzli. E zato sam mjerodavan, zato što oni samo uče djecu 95% sa CIPS-om u Tuzli. I sad pazite, područna gore škola Simin Han, navodno sad tako Avaz piše, a to na kraju će se ispostaviti da se i desilo, direktor pretuče domara, direktor pretuče domara i nazove ložioničara i kaže mu dođi vamo, moraš za mene svjedočiti da ja njega nisam pretuko, da si bio tu. Ložioničar kaže neću zato što to nije istina. Domar ode na bolovanje jer ga je direktor istuko, a ložioničar dobije otkaz, zato što nije želio da svjedoči u korist direktora. I taj direktor, enoga živ, zdrav, prav još uvijek direktor škole, još uvijek on je neki kikboks trener, tamo glumi neku jačinu, težinu, uvodi strah u kosti ljudima, ne smiju ljudi pričati protiv njega, ministar ništa ne radi da ga otpusti, to vijeće školsko još gore od njega, jer dopušta mu da te stvari radi, jer potpuno nelegalno čovjeka šalje na ulicu, čovjeka kojim je žena u bolnici, čovjeka koji ima pola radne norme, znači prima pola plate, čovjeka koji je stvarno čovjek u pravom smislu, te riječi daje mu otkaz, zato što nije želio da za njega svjedoči da ovaj nije istuko doma, jer je pošten čovjek, neće da laže. Pa imate dvoje, troje direktora ovdje po našim osnovnim školama, koji zaključaju djeci igraliste, da se ne mogu subotom i nedeljom iza četri igrati, iza šest kad se završi smjena. Jer ne daj Bože, tu su oni Tito, Bog i batina i ne možeš se ti igrati na igralištu, koju nisu oni pravili, nego su naši očevi djedovi, generacije prije nas, taj isti cemen, beton, mješale, pravile djeci da se mogu igrati na poligonima, oni dođu, zaključaju brava, katanac, tako dalje. Mi smo dotaknuli moralno dno. I onda na povrs svega toga, imate ministra koji se ne bavi, ovim nužnim stvarima, nego se sad uvodi neki softver, ne znam ni ja, autoškolama, gdje od 200 autoškola,150, ne želi da ga prihvati, jer nije dobro urađen proces, bez konsultacija, bez ičega, jer informaciona tehnologija je dobra, ali morate ljude polako privikavati na to, ne može to s neba pa u rebra odmah. I koji tamo nalaže školama da se brišu zastave Bosne i Hercegovine koja je nacrtana na poligonu, jer tobože to je veliki patriotski čin, ja ću vam izbrisati djecov zastavu koju ste vi nacrtali, zato što niko ne smije gazit po zastavi. Pa bolan to su tako loše stvari, tako loše poruke. Djeca u svom nekom patriotskom naboju, nako neiskvarenom, nacrtaju zastavu na poligonu, ne razmišljajući da će neko sad potom gazit, oni izađu u javnost, ja sam rekao ovo se mora izbrisat. Pa dragi ljudi, stvarno se mi bavimo površnim stvarima. Umjesto suštinskih nekih stvari, kao što bi bile da direktore škola postavljaju roditelji i profesori. Nama stranke dijele, koje god stranke, nemoj sad da neko meni kaže iz SDA mi smo vlast, vi ste bili isti, svi su isti, sve su stranke dijelile škole u zadnjih 20 godina. Pa suštinska promjena bi bila da se u srednjim i osnovnim školama direktori biraju roditelj da ih biraju i da ih biraju zaposlenici, a da ih ne postavljaju političke partije, jer to je propas sistema. Jer kada ih postavljaju političke partije, onda oni odgovaraju političkim partijama, a ne roditeljima i zaposlenicama. 
I zato, dragi moji vijećnici i vijećnice, kolege i kolegice, mi imamo ogromne probleme u svakom segmentu obrazovanja, zato što se sve radi površinski, a ne sistemski i ne na način da idemo, da tretiramo bolesnika, nego mi izađemo u javnom nastupu i govorimo bolesnik je dobar, a vama nismo dali ni malo tretmana. I umjesto da se sve radi na način da se politika manje miješa, politika se svugdje miješa i dolazimo u situaciju gdje nam je patriotski izač javno i djecu kudit, zato što su crtali zastavu ili gdje je to tobože nečije pravo da se zaključa dječiji poligon dječije igralište kada oni nisu tu zato što eto vidite ja sam ovdje, mene se sve pita. Ili da direktor pretuče domara i da otkaz ložioničaru nije želio lažno da svjedoči za njega. Ili da onaj u Živinicama ode pokupi diplome ili da profesor na fakultetu kod nas 98% djece obori jer on zna za devetku, Bog zna za desteku vi najviše možete dobiti osmicu. Ja kažem opet, nisam mjerodavan, ali gledam sve pred svojim očima i vidim kako nam sistem raspada. I jedini način da se ovo popravi jeste da probamo barem koliko toliko izvaditi politiku iz obrazovanja i da se to da stručnim ljudima. Stručnim ljudima koji su zaista stručni, ne politički stručni. Stručnim ljudima koji su svoje znanje, trud, rad, svoje diplome zaslužili pa na bilo kojem univerzitetu. Istina, privatni univerziteti u svijetu su često bolji od javnih i gotovo većina vodećih fakulteta su privatni, ali zato što se insistira na znanju, na trudu i na radu. E zato nijedan naš fakultet nije ni ne znam top 10.000 u Evropi trenutno, odnosno u Tuzli barem i sunjam da će biti u nekom kratkom roku. I to je, po meni, barem vrh nekog ledenog brijega koji mi iz Gradskog vijeća možemo samo zagrebati, pošto nam uopšte nemamo apsolutno nikakve nadležnost, osim nad obdaništem. Eto. Fala ljepo.

NATAŠA PERIĆ 

Hvala. Replika, vijećnik Mirnes Ajanović, izvolite. 

MIRNES AJANOVIĆ

Mom drugu Omeru, nije zato što išće, nego zato što je u narativu kakav je pogrešan u pravu je sto posto. I ja sam svjedok. I ja sam student javnog univerziteta pa me sad i sramota što sam bio tamo. Na tom univerzitetu su mi prijavili silovanje studentice. Ali je tačno bilo, 200 studenata izađe na ispit, dvoje prođu. Pa to nije profesor. Omer je u pravu, takvi ljudi ne trebaju biti profesori. Ne treba nikom više predavati, ne zna naučiti. Problem je u drugom gdje kaže, ali nisam ni za ove privatne gdje se kupuju diplome. Okej Omere, jest u Goraždu ovaj otkriven, jest bilo nešto i u klasteru. Imaš li i jedan univerzitet na području Tuzle, Tuzlanskog kantona, da ima kupljenu diplomu? Ako imaš, evo, izgovori sad. Ja ne znam. Provjeravao jesam, istraživao jesam. Na području Tuzlanskog kantona ne postoji ni javni, ni državni da je utvrđena nezakonita ili kupljena diploma. I istač sad, privatni su oni koji prodaju diplome, je zločin. Ne u smislu jesi ti uradio nešto protuzakonito, a jesi. Nisi namjerno. Nego zločin prema ti mladim ljudima koji studiraju i tamo. Što je društvo onda dalo privatne? Trebalo je zabraniti. Zašto postoji Zakon o visokom obrazovanju gdje jasno piše zabranjena diskriminacija obrazovanja po bilo kojem osnovu. Nije kriv Omer. Kriv je narativ koji se uspostavio od strane određenih režimskih medija koji to gureju građanima. Privatni jest jednako prodaju. Omere ima takvih bolan zafrkanih i na privatnim. Isto kaže desetku možeš dobiti kaže samo Bog. A ti kaže nisi Bog, a ne možeš znat bolje od mene. Ljudi se boje. Na privatnom se više boje da će ih neko prozvati da imaju kupljenu diplomu nego na državnom gdje se svašta može raditi. Elite, političari, svašta nešto mogu završavati kako hoće. Djeca, oni koji su poznati mogu samo prošletati kroz univerzitet državni. Na privatnim, bar ja gdje sam gledao, strahuju od bilo kakve pogreške jer znaju da će biti prozvani. Veće su kontrole, strožiji principi, osnove i sve ostalo ocjenjivanje nego na državnim. Ovo je samo iz razloga. Ne smijemo ući u narativ. Ovi su ovakvi, loši po profesorima, a ovi prodaju. Nije korektno. Nije u redu prema ljudima koji su odlučili da idu tamo. Nije prema onima koji su rekli neću da idem na državni da me nekome maltritira, neću zato što tamo prođe samo što je iz ove stranke, iz one stranke, meni je džabe hodat, neću završit nikad. Neko hoće da ima pravo izbora. To i jeste suština ove temaske. Pravo izbora, jednakost svih i da pošaljemo poruku da nema diskriminacije. Ako ima pravosnažna odluka taj i taj univerzitet ima pravosnažnu odluku da je nezakonito prodao diplomu. Treba ga zabraniti. Nema rasprave više. Šta ima da postoji? Evo, dakle, nije napad na Omera, nije kritika. Ovo je kritika svemu, odnosno stanju koje je prouzrokovalo da i Omer, koji je inače vrlo korektan u svojim iskazima, iskaže ovakav stav koji je diskriminirajući, protuzakonit, krivično djelo i svašto nešto. Ali sam siguran, nije imao ni namjeru i vjerujem da neće ostati pri stavu da i dalje smatra da privatni univerzitet jest jednako kriminal, nezakonito diploma a možda i oče. Vidjet ću. Evo. Izvoli Omere. 

NATAŠA PERIĆ

U redu. Hvala. Sljedeći za riječ se javio vijećnik Nedžad Jusić, izvolite.


NEDŽAD JUSIĆ – nezavisni kandidat – nacionalna manjina 
 
Hvala, predsjedavajuća, pozdrav vama kolegama, kolegicama, vijećnicima  i vijećnicama kao i drugim prisutnima u sali. Dosta su kolege govorile vezano o obrazovanju, ali moram biti iskren. Kada smo usvajali prijedlog za današnju sjednicu, mislio sam da ćemo ići u nekom drugom pravcu, a to je da se što više posvetimo kvalitetu obrazovanja. Ovdje smo stavili, tačno je to kada je u pitanju srednje visko obrazovanje, ali mislim da sve potiče malte ne iz vrtića osnovnog obrazovanja, pa srednjeg i dalje, jer je pitanje, jel evo već u zadnji nekih dvadesetak godina kroz nevladinu organizaciju Udruženje Roma EuroRoma gdje sam aktivan, radimo na obrazovanju romske djece i dosta sam upoznat između ostalog sa obrazovnim ustanovama koji obrazuju našu djecu, kada govorim na našu djecu, na svu djecu i moramo priznat da nije ni njima lahko, ni tim ljudima koji obrazuju našu djecu, jer jednostavno, pogotovo u srednjem obrazovanju, nažalost kolege, kolegice će možda, ne možda sigurno bolje znaju, koji su direktno uključeni u srednje obrazovanje, nažalost djeca iz osnovnog obrazovanja dolazu sa manje kvaliteta u srednje škole, završavaju srednje škole, također kad upišu fakultete, također sa skromnijim znanjima dolaze ili upisuju fakultete zato što roditelji hoće ili netko hoće da upiše fakultete i onda se bira da li neki fakultet traži više i neki manje, ne bi sad ja ulazio u tome jer nisam kompetentan da o tome govorim, mislim da ne bi bio nikakav problem ni za javni, privatni fakultet, bilo koji da svi oni imaju jedan kriterij jednak kriterij za studente i za učenike, pa bez obzira onaj ko god hoće privatno, ko hoće na javni fakultet da studira, ukoliko su kriteriji isti to je okej, ali mislim da ćemo više informacija ukoliko budemo usvojili je li zaključak kolega Mirnes što je rekao da na jednoj od narednih sjednica pozovemo predstavnike obrazovnih institucija gdje ćemo dobiti više informacija o samom procesu obrazovanja i na kraju krajeva na preprekama na kojima oni nailaze i mislim da možemo tu više dati konkretnih prijedloga kako poboljšati, ja ponovno kažem samo kvalitet jer sa kvalitetnim obrazovanjem imat ćemo kvalitetan kadar, a kvalitetan kadar može razvijati državu Bosnu i Hercegovinu nažalost, ukoliko mi bez obzira imamo obrazovan kadar, a da nema kvaliteta e tu nailazimo na određene probleme i vraćam se ponovo na početak moje priče isključivo u programima, projektima gdje sam ja uključen, tražimo da bude kvalitetno obrazovanje bez obzira, nek i ponavlja godinu, nek I obnavlja godinu ali bude kvalitetno obrazovanje da imamo kvalitetan kadar u narednom periodu i možda ću samo malo načet a to ćemo sigurno ukoliko budemo narednu sjednicu održali vezano za srednje obrazovanje nažalost, nažalost moram priznati ja kako sam to vidio da i srednje obrazovanje ne prati potrebe tržišta i da školujemo, obrazujemo određeni kadar koji možda u ovom trenutku nam nije ni potreban a da kadar koji nam je stvarno potreba za razvoj države Bosne i Hercegovine nažalost ne obrazujemo, možda u tom pravcu bi trebali ići u nekom narednom periodu pa ćemo vidjeti šta možemo odraditi i što je vrlo važno iako naši učenici iz srednjih škola imaju određeni vid prakse za zanate i druge neke zanimanja koje rade ali ja kao hajde mogu reći čovjek prvo mislim da je to malo da treba povećati broj radnih sati da učenici kad izađu iz srednjeg obrazovanja a ne žele nastaviti obrazovanje školovanje da mogu biti odmah spremni za tržište rada jel jednostavno na taj način sigurno ćemo izgubiti manje vremena dok se ponovo obuči taj isti učenik i dobit ćemo što kvalitetniju radnu snagu ali sam siguran u tome da ću imati više konkretnih prijedloga i određenih i zaključaka na narednoj sjednici ukoliko normalno budemo održali ukolko budemo usvojili takav jedan zaključak gdje će biti predstavnici institucija i gdje ćemo imati više i informacija a i mi ćemo moći davati konkretne određene zaključke. Hvala.

NATAŠA PERIĆ

Hvala vam. Ispravka krivog navoda. Vijećnik Mirnes Ajanović, izvolite.
MIRNES AJANOVIĆ

Hvala. Nisam htio odmah i ne provociram Omera ni slučajno nego bih baš iskoristio u smislu ispravke krivog navoda taj njegov stav privatnih univerziteti jest jednako nezakonite diplome. U medijima zadnjih dana, zadnjih godina je bilo puno objava da recimo na Sarajevskom javnom univerzitetu je 600 diploma sud poništio kao nezakonite.
800 diploma magistarski sud poništio kao nezakonite. Državni univerzitet. Dakle, nezakonitost diploma nije jest jednaka privatni, nego i državni i privatni. Samo što za državni imamo stotine nezakonitih utvrđenih pravosnažnim sudskim odlukama od strane suda u Sarajevu. Ali to ne znači da je naš državni univerzitet isti takav. I to se moramo paziti kada govorimo. Ako negdje postoji to, to što je bilo I silovanje studentica, to je opet bilo na državnom. Oni jesu imali ovdje ispostavu, jesu bili čak u jednoj prostoriji jednog hotela, sticajem okolnosti. Ali to ne znači da naš državni ima. I nisam za da danas napadamo bilo koga. Ja nisam zato pomenio ni jedno ime. Nisam čak ni za ministra za koji bi mogao svašta nešto reći. Ovo ne treba biti tematska sjednica napadi na bilo koga, nego upravo raspravljanje kako doći do dijaloga, kako obezbjediti jednakost, ravnopravnost svih i kršenje, spriječiti Zakon o zabrani diskriminacije. Moja intencija održavanja tematske sjednice je bila ta. Ne želim prozivati bilo koga. Čak ni ministra. Radil il ne radi dobro, o tome će odlučivati nadležne institucije, postupci ili slično, pa i na kraju građane na izborima. Ali u ovoj tematskoj sjednici ne smije biti napad ni na bilo koga, pogotovo ne bilo kakav napad na naše škole ili univerzitete na području Tuzle ili Kantona, jer nemamo tih nezakonitosti koje postoje negdje. I dole niže od Sarajeva i ovamo gdje je Banja Luka, pa negdje i u Brčkom postoje neki univerziteti, ali opet se kaže svi. Ne možemo svi biti krivi za nešto što uradi neko. Eto, to je ispravka krivog nada, pojašnjenje još onoga što je dao Omer mogućnost da javnosti pokažemo da narativ koji su uspostavili, mora prestati da dalje važi u javnosti, jer je neisprava, neosnovan, neistinit, neispravan, nehuman i tako dalje. Hvala. 

NATAŠA PERIĆ

Hvala. Sljedeći za riječ se javio vijećnik Jasmin Gavranović, izvolite.

JASMIN GAVRANOVIĆ – vijećnik SDP – Socijaldemokratske partije 
                                     Bosne i Hercegovine

Hvala predsjedavajuća. Podržao bih prethodne diskusije, posebno narativ kolege Mirnesa, ali moramo biti svjesni o jednoj vrlo važnoj stvari. Sve ono što danas obrazujemo i odgajamo, sutra će biti ljudi od kojih ćemo mi tražiti pomoć kada nam bude najpotrebnija. To će biti naši ljekari, inženjeri, profesori, pravnici, majstori, službenici, ljudi koji će donosti odluke, ljudi kojima ćemo povjeravati zdravlje, sigurnost porodice i našu budućnost. Bez obzira da li su diplome stačene na privatnim ili državno-stranim fakultetima, važno je da imamo kvalitetan kadar i ne smije postojati diskriminacija u tome gdje je fakultet završen. Generalno obrazovanje ne možemo posmatrati kao pitanje škole, fakultete ili upisne politike. Na obrazovanje moramo gledati kao pitanje opstanka jedne nacije, kvaliteta života i budućnosti našeg društva. Moramo se zapitati da li želimo system u kojem će neko do diplome doći bez stvarnog znanja, bez odgovornosti, bez rada i bez kriterija ili želimo sistem u kojem diploma zaista znači znanje, sposobnost i odgovornost. Posebno je osjetljivo kada govorimo o zanimanjima od kojih zavise ljudski život. Ne smijemo dozvoliti da sutra kada nam bude trebala pomoć dobijemo površnu, neadekvatnu i zakašnjelu pomoć od nekoga ko je formalno stekao zvanje, ali nije stekao stvarno znanje. U takvom sistemu ne gubi samo pojedinac, nego gubimo svi. Nažalost imam osjećaj da smo kriterije u obrazovanju spustili na najnižu moguću ljestvicu kao da je nekad dovoljno samo prisustvovati  nastavi da bi se dobila pozitivna ocjena, time ne činimo uslugu ni djeci, ni nastavnicima, ni roditeljima, ni društvu. Naprotiv, pravimo generacije kojima šaljemo pogrešnu poruku, da se može uspjeti bez rada, bez discipline, bez znanja. S druge strane, imamo djecu i mlade koji odskaču, koji radi više, znaju više i žele više, umjesto da ih podržimo, nagradimo, razvijamo, često se desi da im umanjujemo vrijednost kako se ne bi pravila razlika u odnosu na one koji ne ulažu trudu. To je pogrešno, po meni pogrešno. Društvo mora prepoznati najbolje, ali istovremeno pomoći onima koji zaostaju. Ne spuštanjem kriterija, nego većom podrškom, boljim radom i jasnim očekivanjima. Zato smatram da moramo uspostaviti čvrste temelje obrazovanja, jasne kriterije, odgovornost, kvalitetnu praksu, jaču vezu obrazovanja i tržišta rada, ali i sistem koji će štititi vrijednost znanja. To je u skladu i s ciljem ove tematske sjednice, jer upravo govori o kvalitetu obrazovnog procesa, uslađenosti obrazovnih programa, s potrebama tržišta rada, praktičnoj nastavi, saradnji s privredom i izdržavanjem mladih kadrova u Tuzli. Često se kaže, ako želiš oslabiti jedno društvo oslabimo obrazovanje, smanji kriterije obesmisli diplomu i dugoročno će se napraviti štetu koju će plaćati generacije. Ja se iskreno bojim da ne krenemo tim putem ili da već nismo duboko zakoračili u njega. Hvala.

NATAŠA PERIĆ 

Hvala. Sljedeći za rijeć se javio vijećnik Senad Mehmedinović, izvolite.

SENAD MEHMEDINOVIĆ – vijećnik Nezavisne liste „Sloboda“ 

Hvala najljepša. Poštovana predsjedavajuća, zamjeniče, kolege vijećnici, predstavnici službi, sekretaru Gradske uprave, pomoćnici gradonačelnika koji nas slušate. Sve vas srdačno pozdravljam. 
Izuzetno interesantna tema, jel izlazi iz okvira Gradskog vijeća, dijelom izlazi, dijelom ne izlazi, ali smo rekli da ćemo se fokusirati na nešto što se tiče grada Tuzle i u tom dijelu možemo reći da ne izlazimo iz onog što je i vid naše nadležnosti. Bez obrazovanja ne bismo mogli sada da pročitamo ovo što piše. Da krenem dole od osnovnog.
Bez obrazovanja ne bismo mogli da sjedimo na ovome gdje sjedimo. Bez obrazovanja ne bismo bili u ovoj zgradi u kojoj smo sad. Dakle, dragulj je, investicija je u koju uvijek treba ulagati i mislim da je veoma bitno da znamo da tržište rada ne treba primarno određivati obrazovanje, nego obrazovni sistem mora da prepozna potrebe društva.(NATAŠA PERIĆ – Izvinjavam se al morat ćemo malo da se prebrojimo radi kvoruma. 15. Pozivam vijećnike da uđu u salu kako bismo nastavili sa radom. Nemamo kvoruma. Molim vas, Janjo samo...16.) Ja čekam predsjedavajuću da...(NATAŠA PERIĆ - Možete nastaviti Senade.) Dobro. Hvala lijepo.Dakle, mislim da pretežno se govori da se treba uskladiti obrazovni sistem sa tržištem rada i djelimično je to po meni okej ukoliko razmišljamo tržišnom logikom. Ali mislim, kao što sam rekao na početku, da tržište ne treba da određuje obrazovanje, nego obrazovni sistemi u kojima mi živimo moraju da prepoznaju razvojne potrebe i društva, ali bez zanemarivanja profesija koje su od javnog interesa. Da ne nabrajam sad koje su to profesije. Pošto je tema RAZMATRANJE STANJA, KVALITETA I RAZVOJNIH PERSPEKTIVA SREDNJEG I VISOKOG OBRAZOVANJA neću se fokusirati na osnovno, ali zbog svih vijećnika koji sjede ovde i oni koji nas slušaju, želim da iznesem neke egzaktne pokazatelje koji se tiču stanja srednjeg i visokog obrazovanja na potručju grada Tuzle. U proteklom periodu, ako se vežemo za određeni period, od par godina u generalno na Tuzlanskom kantonu je realizovano preko 800 kapitalnih projekata koji se tiču srednjeg i visokog obrazovanja. Kada je u pitanju grad Tuzla, znači ono što moramo da znamo jeste i što želim nije sve crno kako se nekad želi da predstavi. Zaista ima dobrih stvari u društvu u kojem mi živimo a jedna od dobrih stvari upravo jesu ta investiranja u obrazovni sistem. Samo za područje grada Tuzle u proteklom periodu imamo četiri škole srednje koje su u potpunosti renovirane. Gimnazija, građevinska, mašinska škola. Ono što se može u kontekstu potreba tržišta rada govoriti i da se zna jeste da se u proteklom periodu uradila reforma srednjeg stručnog obrazovanja i mislim da čak po prvi put imamo situaciju da je plaćena praksa za srednjoškolce. Ovo su informacije koje trebaju da se znaju. Osigurano je zdravstveno osiguranje učenika na praksi. Ovdje moram da naglasim jer imamo evo i dva direktora koja sjede, koja su vrijedna i koja su svojim zalaganjima uspjela da se na primjer investira u igrališta u školama koja su na nivou grada Tuzle.
Pa evo imamo direktora sa moje desne strane i direktoricu isto sa moje desne strane, nije iza ona je ovdje ravnopravna. Dakle, osnovna škola Gornja Tuzla. Dakle tu su direktori između ostalog gdje su urađena igrališta a investicije po jednom igralištu su između 60 i stotinu hiljada konvertibilnih maraka u ovisnosti šta je trebalo da se uradi u tom igralištu. Pored ovih, Novi Grad, Brčanska, Hemijska, Kreka, evo trenutno sad se radi u Osnovnoj školi Solina, mislim gore da se radi krov. Dakle, imamo investicija kada je u pitanju, u pitanju obrazovanje. Možemo se baviti malo i statističkim podacima. Nažalost ne želim da spomenem a moram onu godinu 2020.- 2021. godinu koju su svi osjetili. Imamo ovdje i privrednika dobro znaju kako su osjetili tu godinu COVID-a. Nažalost to se sve i reflektiralo i na demografsku sliku reflektiralo se i na broj učenika koji je upisao srednje škole a sama ta demografska slika i upis u srednje škole naravno da se reflektuje na upis u fakultete. Ono što je dobro da se zna da mislim kada je u pitanju upis studenta na visokoškolske ustanove jest da se taj trend povečava. Najveći pad smo imali 2020. - 2021. godine. Generacijski projekti koji moramo da...pa Tuzla je univerzitetski grad. I sad je bila prezentacija neka...da li je bila u Hotelu Salis ili nebitno...vezano za projekat gdje su bili isto predstavnici određenih službi pazite univerzitet koji je studentski grad,Tuzla koji je studenski grad je malte ne u fust noti bila u toj prezentaciji. A evo malo opet podataka. U prosjeku govorim prosjek studenata u Tuzli je oko osam hiljada. I zar mi ne trebamo svi i oni koji prezentuju, koji pričaju o Tuzli, mi koji pričamo o Tuzli evo kolega Omer je to rekao na početku znači da, jesmo mi studentski grad. Osam hiljada mladih osoba mi imamo u ovom trenutku, u prosjeku na nivou grada Tuzle. Generacijski projekat na koji svi trebamo da budemo ponosni koji sjedimo ovdje jest kampus. 24 miliona konvertibilnih maraka je uloženo u kampus i nije uloženo da se priča nego evo igrom slučaju moj fakultet je jedan od prvi koji će preči gore u nove prostorije kampusa univerziteta u Tuzli. Dakle, prvo idu četiri fakulteta gore. 
Dalje isto bitna informacija kada je u pitanju ovo svjetsko rangiranje univerziteta sa područja Bosne i Hercegovine imamo, mislim 42 univerziteta koja su rangirana na listi svjetskih univerziteta Tuzla je, mislim, u januaru bila četvrta. Dakle, univerzitet u Tuzli je u odnosu na sve univerzitete u Bosni i Hercegovini je bio četvrti pored univerziteta u Sarajevu, istočnog Sarajeva Banja Luke i univerzitet u Tuzli.
Treba nam to drago biti. Ali onda kad govorimo o tom rangiranju na rangiranje utiču mnogi faktori. I to znaju ljudi koji se ozbiljno bave tom tematikom. Od broja klikova na web stranici objavljenih tekstova referentnosti naučnih radnika i tako dalje i tako dalje. Ali, nemojmo da zaboravimo da univerzitet u Tuzli ima godina lijepih. 50 godina je kako reče kolega Denis ove godine. A na toj svjetskoj rang listi univerziteta imamo univerziteta koji su poprilično godina stari i samim tim znači da je i  za očekivati da se dobro rangiraju. Moramo da ističemo neke dobre stvari kada je u pitanju naš univerzitet za koji smatram da je zaista dragulj. 
Dalje, izgradnja laboratorija u prostoru kampusa za Mašinski fakultet je jedan od top projekata koji je prekogranični projekat EU i zaista je to za svaku pohvalu narod što imati Mašinski fakultet koji se direktno, evo, može da naslanja evo na tržište rada i može da proizvodi kadar koji mogu da u ovom ekonomskom smislu doprinose razvoju. 
Objekte dakle za fiskulturne sale je takođe veliki broj njih podržan od strane evo vlade Tuzlaskog kantona i direktno kada se tiče grada Tuzle. Mi imamo situaciju, da ne govorim o vladama koje su bile ali moramo da govorimo istinu da u posljednjih godina a ja pripadam toj kategoriji koja se bavi naučno-istraživačkim radom, da mi ponovo imamo situaciju da se na nivou Tuzlaskog kantona izdvajaju sredstva za nauku i naučno-istraživački rad pa se izdvajaju sredstva za primjenjena i razvojna istraživanja, ali znate koji je tu naš problem? Tu je naš problem zato što istraživanja na kraju postanu svrha sama sebi. I ono što mi istražujemo i predlažemo rješavanje određenih problema, a nauka se bavi identifikacijom i rješavanjem problema gdje prosljedimo te rezultate nažalost oni se ne čitaju ili bitno je samo da se podnese izvještaj da je realizovan taj projekat.
Takođe sredstva za osposobljavanje mladih nadarenih za bavljenje naučno-istraživačkim radom koji je isto motivirajući faktor za sve one mlade koji se misle baviti ovim stvarima. Naučne publikacije, naučni skupovi i takođe se izdvajaju sredstva za nabavku naučno-istraživačke opreme na nivou univerziteta i to se sve izdvaja u proteklih par godina i to su milionski iznosi. 
Ako mi je isteklo vrijeme ja ću se javiti kao vijećnik (NATAŠA PERIĆ – Može.)  jer sad dolazim na dio koji se tiče grada Tuzle, srednjeg i visokog obrazovanja i imam set od devet zaključaka.

NATAŠA PERIĆ 

U redu, hvala.  Replika, vijećnik Omer Berbić, izvolite. 

OMER BERBIĆ 

Samo kratka replika mom kolegi, ja se ne mogu s njim nositi u podacima, on se ipak tim puno duže bavi ali ne može mi ni bit drago kada naš Senad kaže da nam treba biti drago što je Tuzla četvrta u Bosni i ercegovini po univerzitetima. Iza univerziteta u Sarajevu razumijem, ali iza univerziteta u istočnom Sarajevu i Banja Luci ne razumijem. I to je plod rada, nerada, xy nekih faktora na našemu Tuzlanskom univerzitetu jer je istorijski, tradicionalno Tuzla uvijek bila iza Sarajeva, pa je bila bara bara s Banja Lukom, danas to više nije slučaj. U ovom samo kontekstu replika imao bi ja još replika, vežu se za izdvajanje para za naučno-istraživački rad, ako znamo da se sada daje milion maraka recimo za istraživanje teologije, vjeronauke i tako dalje, a da se daje 700.000 za naučno-istraživački rad i tu  neke parale, meni barem nema još smisla  evo nadamo se da ćemo to nekad tu situaciju da mijenjamo, ali je replika primarno bila, razumijem intenciju, ali ne mogu se složiti da treba da nam bude drago što smo četvrti. Mislim da nas treba biti sramota i da treba da nađemo načine kako da budemo barem drugi ili treći. Eto. 

NATAŠA PERIĆ 

U redu, replika Senad Mehmedinović.

SENAD MEHMEDINOVIĆ 

Ma evo replika, kolega je dobro za sebe na početku rekao da se on ne razumije baš u ovo pa eto to je to. 



NATAŠA PERIĆ

Sljedeća za riječ se javila vijećnica Berisa Ahmetović, izvolite.

BERISA AHMETOVIĆ – vijećnik SDA – Stranke demokratske akcije 

Zahvaljujem predsjedavajuća, poštovane predsjedavajuće, kolegice i kolege vijećnici. U samom startu, odnosno kod dolaska na ovu sjednicu, nekako sam bila zauzela stav koji sam imala i prethodnih sjednica a imat ću i u buduće jeli da sam mišljenja nekako da ne trebamo raspravljati o temama koje nisu u našoj nadležnosti. Ali evo, obzirom da je kolega Mirnes u jednom momentu, na početku mi se to nije činilo tako, ali evo, moja, moja  isprika, činilo mi se da nekako aludiramo na konkretna imena, na konkretne događaje i tako dalje, ali obzirom da je kolega istaknuo da nećemo nikog danas prozivati i da nije cilj uopšte takav, evo, ostavila sam sebi za pravo, košto je kolega Omer na početku rekao, nije nadležnost, ali evo možemo nešto reći. Prije svega smatram da pitanje visokog obrazovanja univerziteta i obrazovne politike, jeli kao što rekoh nisu u nadležnosti Gradskog vijeća. To su prije svega pitanja nadležnosti kantonalnih i drugih nadležnih institucija.
Kada govorim o obrazovanju u Tuzlanskom kantonu, mišljenja sam da trebamo zaista biti objektivni. Postoje brojni problemi i izazovi koji nisu nastali jučer. Mislim da su kolega Senad i kolega Denis zaista to nekako objektivno predstavili, obzirom, evo, da su oni, možda imaju i najviše, jeli na neki način, neću reći prava, ali mogu se zaista pozvati na to neko svoje pravo da govore obzirom da su evo i uposlenici našeg univerziteta.
Naime, postoje brojni problemi i izazovi, kao što rekoh, koji nisu nastali jučer, nego se mi decenijama zaista u ovoj našoj državi suočavamo sa poteškoćama zbog odlaska mladih, zbog finansijskih ograničenja i zbog zaista velike potrebe za reformom, a čemu svjedočimo i mi kao roditelji svakodnevno, jeli suočavajući se, jeli sa problemima u obrazovanju naše djece. Međutim, nije koretno zanemariti određene iskorake koji su napravljeni. Ja moram zaista, možda je to nekako emotivno, ali moram da, vjerujem da me nećete tako razumijeti, svako ko ima dobru namjeru neće me tako razumijeti, ali ne mogu da ne spomenem da je među historijskim znači značajkama uvođenje dodatka o genocidu u Srebrenici u nastavni sadržaj kao važnog doprinosa kulturi sjećanja istini i obrazovanju mladih generacija.
Zaista to je nešto što je nemjerljivo uz sve nedostatke koji postoje to je nešto što ovo društvo mora jasno i glasno kazati. Vidljiv je veći akcenat, kolega Omer na početku je spominjao, je li mišiće je pokazivao i tako dalje na način da je ministar, konkretno je rekao ministar izlazio i dičio se patriotizmom na način, ne znam ko je bio u pravu, jesu li bila djeca ili ko je nacrtao, čija je bila namjera te zastave i tako dalje, ali mislim stvarno onaj istog sam mišljenja možda tu ministar nije trebao ili morao na taj način uraditi, ali da ne treba gaziti po zastavi Bosne i Hercegovine. Vidljiv je akcenat na obilježavanje historijskih datuma Bosne i Hercegovine i to mi kao roditelji, jeli djece vjerovatno i svi mi kroz medije možemo vidjeti, a što je zaista napredak, njeguje se kultura sjećanja, građanske vrijednosti, odgovornost i patriotizam. Patriotizam ne znači isključivost, nego poštovanje vlastite države, njenih institucija, historije i nadležnosti. To jesu možda mali koraci, ali su zaista značajni za odgoj budućih generacija i to su koraci koje trebamo da slijedimo kako bi naše obrazovanje bilo bolje, jače i snažnije. Pored toga, ne možemo zanemariti da su zaista u zadnje vrijeme realizovane adaptacije i rekonstrukcije školskih objekata ulagano je u opremanje škola i unapređenje uslova za nastavu. Evo kolega Senad je isto o tome govorio. Naravno da to nije dovoljno, ali nije ni pošteno reći da se ništa nije radilo. Svaki pozitivan pomak treba priznati uz zahtjev da reforme moraju biti mnogo snažnije.
Kad je riječ o univerzitetima, želim biti zaista vrlo jasna evo obzirom da je to na neki način se razvila tema iz današnje diskusije. Nisam protiv privatnih univerziteta. Naprotiv, Bosni i Hercegovini trebaju kvalitetni privatni i kvalitetni javni univerziteti.
Konkurencija može doprinijeti kvaliteti, ali samo ukoliko svi rade zakonito i ispunjavaju iste standarde. Opet malo ne bi se složila sa kolegom Omerom. Ja sam sijaset desetki dobila. Niko mi nije rekao da samo bog može dobiti deset, da samo mogu profesori. Vjerovatno ima takvih profesora. Neću ni to da osporim, ali ja zaista na univerzitetu u Tuzli, ja na Pravnom fakultetu i na Master studiju nisam naišla od gospodina Trnke pa niže. Nekako mi je on ostao upečatljiv. Najveći respekt je u meni izazvao uz...Ne bi zaista da omalovažim bilo kojeg drugog profesora, ali nekako zbog tih možda i godina i njegovog načina djelovanja i tako dalje nijedan od ti... Kod gospodina Trnke sam imala deset, tako da moguće je. Nije ništa nemoguće. Istovremeno, s druge strane, evo i kako kolega i istaknuto je kroz diskusiju, nije bitno više ni ko je rekao, u javnosti se govori o sumnjama u nezakonitosti i nepravilnost kod pojedinih privatnih školskih ustanova. Ukoliko postoje takve sumnje, zaista sam mišljenja da se njima trebaju baviti nadležne institucije i ne bih zaista da se u to upuštam i vjerujem da će se nadležne institucije u budućnosti, ukoliko želimo bolje obrazovanje, baviti sumnjama koje postoje, ako postoje i u privatnim i u javnim ustavama, evo znači posla, nek se bave time. S druge strane, mišljenja sam da moramo biti odgovorni kada govorimo o univerzitetu u Tuzli. Evo kolega Senad je zastao, pa je rekao grad Tuzla, to je naš univerzitet. Institucija koja je obrazovala generacije i generacije stručnjaka i koja predstavlja budućnost ne samo našeg grada, nego i kantona. Kritika je potrebna kad je argumentovana, ali ne smijemo svojim rječima dodatno urušavati ugled naših, vlastitih institucija. Zato sam za bolje javne univerzitete, ali i za bolje privatne. Za više kvaliteta, odgovornosti i znanja. Mišljenja sam da je to interes svih građana i interes svih ovdje nas.
Na kraju ponavljam da ovo formalno nije pitanje o kojem Gradsko vijeće donosi odluke i upravo je to nešto zbog čega i nisam zaista htjela da se uključujem, ali evo obzirom da nismo, je li, rekli smo da nećemo ni o kom poimenice i govoriti, zato sam se i uključila. Ali kad već razgovaramo o obrazovanju, trebamo to učiniti odgovorno, objektivno i dobronamjerno. Priznati ono što je dobro, ukazati na ono što nije i evo, ako već smo zakazali ovu sjednicu, možda se više baviti, koje su to stvarno razvojne perspektive i na koji način, obzirom jeli na ovu današnju temu sam u naslovu, koje su to razvojne perspektive i kako mi kao vijećnici Grada Tuzla, evo spominje se i ta neka potencijalno buduća sjednica, evo šta je ono što mi možemo dati svoj doprinos i na koji način mi zaista možemo djelovati da ovakve sjednice imaju smisla. Hvala puno.

NATAŠA PERIĆ 

Hvala. Replika vijećnik Mirnes Ajanović, pa onda replika Omer Berbić, koleginice…

MIRNES AJANOVIĆ

Replika je po tri osnova. Jedan, da ne bude zabune da smo mi nešto kao uradili na ovoj sjednici, iako je tačka dnevnog reda nije replika kolegnici, nego nekoliko puta je rečeno, pa se čak nešto i opravdavalo, jesmo mi sa ovom tačkom u okviru našeg prava. Ovo je RAZMATRANJE STANJA KVALITETE RAZVOJNIH PERSPEKTIVA SREDNJEG I VISOKOG OBRAZOVANJA NA PODRUČJU TUZLE U FUNKCIJI DRUŠTVENOG I EKONOMSKOG RAZVOJA GRADA. Dakle, zainteresovani smo. Međutim, kroz Poslovnik član 44 postoji Komisija za mlade, obrazovanje i sport. Razmatra sve akte upučenog Gradskom vijeću koji se odnose na problematiku mladih obrazovanja i sporta. Razmatra položaj mladih u obrazovanju i tako dalje. Mi imamo komisiju vijeća po poslovniku, koja se bavi ovim stvarima. Dakle i mi kao Gradsko vijeće možemo raspravljati o tome. Potpuno smo nadležni. Ne donosimo propise o tome, ali možemo raspravljati o tome. Da ne bude dileme oko toga.
Drugi dio ovoga što bih replicirao, koleginici u vezi ove odluke ministra i zastave. Nisam stava kao Omer. Jesam kao evo recimo koleginica koja je rekla, nisam ja za da mi crtamo zastavu po tlu i da onda gazimo i bilo što radimo po toj zastavi. To je simbol države. Možeš voliti ne voliti državu, ali ako je voliš onda voliš i zastavu. Ako stavljaš zastavu pod noge država je ispod nogu. Treba cuko proći zapišati zastavu jeli?. Nisam za to. Moram da podržim ministra u tome. Ispravno. Ne znam kako je reagovao. Sad sam čuo za ovo, ja to nisam primijetio. Ali i ako je reagovao emotivno, opravdano emotivno. Briši to i gotovo. Zna se gdje stoji zastava. Ako je na pola koplja država je u žalosti, na vrhu država je ponosna što ima takvu zastavu. Ona predstavlja sve nas. Nije to ni platno ni slika ni simbol. Ali ne može biti po nogama. I evo, podrška ministru za...Pa iako je bila malo grublja reakcija za okolnost gdje se suprostavio tome da djeca koja nisu kriva ne znaju. Niko nije tu djecu kaznio, vjerovatno. Ali je rečeno, obrišite, ne treba zastava biti na tlu. Mislim da i Omer se slaže s tim. Možda je on primijetio taj nekakav stav. Ja ga mogu i opravdati iako je bio i grublji. To je državna zastava. Ne bi dalje od toga što znači simbol državne zastave. Za svakoga. Svakoj državi. Cijele planete.
I ovaj treći dio jest tačno bio ovaj sistem ovakav. Evo i ja sam bio svjedok. Ime i prezme sad znam profesore. I predmeta. 200 izađe na tabli dvoje prošlo. Ali to je bilo prije. I sad ne smijemo satanizirati pa ni državne univerzitete, naravno ni privatne, time da je isto i sad kao prije. Nije. Od kada je došla konkurencija, od kada su došli privatni univerziteti, promjenio se odnos profesora na državnim prema studentima. Počinju poštovati. Nema više kao prije. Izačeš 15 puta na ispit. Nema veze jel znaš il ne znaš. I to je tako bilo. Znam, jednog fali se sjedi u studiju federalne televizije i kaže kod mene se 17 puta mora izaći. Nema veze jel znaš il ne znaš. Pa to je strašno. Zamislite tu djecu, agoniju. Pa godinama se vrte po jednom predmetu. Radi nekog monstruma. Ali nema toga više. Upravo ta mogućnost izbora je dovela sve da moramo biti malo drugačiji prema onima od kojih i mi kroz egzistenciju zavisimo. I ti sami profesori. I to je ta, evo, okolnost, poboljšanja kvaliteta i jednih i drugih i ove rasprave koje sam i ja čuo zaista su...svi smo kao da smo sjeli zajedno pa pripremali se za ovu sjednicu da iz ovoga izvučemo nešto što će biti pouka svima što ovo Vijeće radi. Poruka jednakost svih, ravnopravnost, hoćemo kvalitet, nema veze gdje i šta je i da ovoj djeci obezbjedimo da sutra kad krenu u školu, fakultet, znaju da će biti sigurni, da ćemo ih štititi, a on će na kraju svojim obrazovanjem štititi sve nas. Hvala. 

NATAŠA PERIĆ

Hvala. Replika, vijećnik, Omer Berbić, koleginici Berisi, izvolite.

OMER BERBIĆ

Pa nakupilo se ovih replika pa ću ja jednu po jednu. Prvo, da ne bi hajd sad tražio ispravku krivog navoda i Mirnesu, ja ću reći da ni u jednom trenutkom nisam rekao da treba privatne fakultete zatvori i puno stvari se izvuklo iz konteksta moje rasprave. (NATAŠA PERIĆ - Poslovnička, izvolite.) Okej, idem ja repliku vam, pa ispravku krivog navoda  Mirnesu. (NATAŠA PERIĆ - Ne, ne koleginica je zatražila poslovničku.  (vijećnica Berisa Ahmetović govori bez uključenog mikrofona opa.a) (NATAŠA PERIĆ – Ja mislim da…) (vijećnica Berisa Ahmetović govori bez uključenog mikrofona opa.a) (NATAŠA PERIĆ – Izvolite Omere.) Prvo ni u jednom trenutku nisam reko da privatne fakultete treba zatvorit nego imate privatne koji rade i koji ne rade i u tom kontekstu je bila moja diskusija, privatne koji rade na način koji ne valja treba naravno zatvoriti. To je čisto jedna kratko pojašnjenje da ne ulazim sad u dubiozu tog razmišljanja.
Što se tiče profesora na javnom fakultetu, evo i Berisi i Mirnesu, još uvijek postoje profesori koji obaraju preko 90% studenata sa tim istim stavom koje je sad Mirnes objasnio i ništa se tu nije promijenilo. Vjerovatno se jeste malo to što se kaže uljudilo dolaskom tih društvenih mreža i tako dalje, pa sad ne javnim prozivanjem, ali postoje profesori koji obaraju preko 90% studenata, ima bar tri imena koje ja ovdje mogu navesti, ali danas uopšte ne želim o imenama kolko sam shvatio ni fakulteta, ni profesora I tako dalje, nego govorimo o funkcijama. I vjerovatno to ne postoji na pravnom fakultetu i meni je to jako drago, ali na drugim fakultetima pojedinim to postoji. 
A što se tiče zastave, ovdje se opet stvari vade van konteksta, jer ja ni u jednom trenutku nisam rekao da zastavu ne treba prebrisati, ali jedan patriotski dječiji čin crtanja zastave nije smio postati tema javne rasprave po društvenim mrežama ministra i ostalih ljudi. Znači, nije se smjelo staviti djecu na stub srama zato što su nacrtali državnu zastavu. Slažem se nije joj mjesto na podu, ali je to trebalo nazvat telefonom direktora i reći direktore molim te, nije mjesto državnoj zastavi na podu, de to završite, tako se pokazuje patriotizam, a ne da ta djeca osjećaju javnu sramotu mjesec dana zato što su pokušali vratiti nešto, pa tobože naučili su zato što ih sad tamo po facebooku komentarima prozivaju. E, to je bila moja kritika. Stvari ja bi drugačije završavo, ne na ovaj način. A ako ćemo pokazivati patriotizam, hajmo ga pokazivati na način da prvo zamijenimo one WC šolje koje su iz vremena Tite ili austrougarske ostale po našim školama, čučavce i tako dalje i da damo djeci da imaju toalet, papir u školama, a ne da moraju svaki put da trpe ili da obavljaju svoje nužde u WC-u koji je star šezdeset, sedamdeset godina i nikad nije dotaknut. To je za mene pokazivanje patriotizma, a ne brisanje zastave i javno prozivanje djece po raznim facebook stranicama. E, samo sam želio znači tu da, tu dilemu otklonim šta sam ja mislio pod tim da nisam bio za takvu reakciju ministra. Hvala ljepo.

NATAŠA PERIĆ

Hvala. Poslovnička, dopredsjedavajući Mensur Alić, izvolite.

MENSUR ALIĆ – zamjenik predsjedavajućeg
                                Gradskog vijeća Tuzla,
                                vijećnik Tuzlanske alternative

Zamolio bi sve vijećnike i predsjednike klubava da se drže po poslovniku 3 minuta replika traje ja sam pratio ovdje negdje su replike bile i po 7-8 minuta. Ali nismo htjeli zaustavljati, ali opominjem da ne bi dalje se to dešavalo. Hvala.

NATAŠA PERIĆ

Replika, vijećnica Berisa Ahmetović.

BERISA AHMETOVIĆ

Replika je kolegi Omeru. Ne sporim ja, kao što sam rekla i u mojoj diskusiji da je kolega išta loše mislio pri tome i da ne poštuje on jeli državne simbole, apsolutno ne mislim tako. Mislim da mi svi ovdje koji sjedimo trebali bi nesporno da poštujemo državne simbole i dok se to ne pokaže drugačije, ja to ne bih uopšte sporila. 
Međutim, kolega Omer potencira, ja zaista nisam voljela bi evo i da vidim, ako jeste, kolega Omer potencira, da su neka djeca bila izložena sramu. Ja, one medijske članke koje sam ja vidjela, jesu zaista bili usmjereni ka tome da se mora izbrisati zastava koja je nacrtana na školskom dvorištu, ali sam isto tako mišljenja da ta zastava nije baš mogla doći samo radom ili inicijativom dječice ili djece, ne znamo ni koja je to škola, ni na koji način je to na kraju krajeva, koja su to djeca, mislim ne vidim baš da je se neko bilo ko od djece konkretno izložio sramu. Možda nije tako, možda nisam dovoljno ispratila. Opet kažem, ne pravdam nikakve reakcije je li ministarstvo obrazovanja trebalo na ovaj ili na onaj način postupiti, ali je činjenica da zastava ne ide pod noge i činjenica je da, evo kolega je i spominjao, je li zaključavanje i školskih dvorišta, je li postoji ili ne postoji, mišljenja sam zaista da djeca toliku zastavu i nisu baš mogli sami bez dozvole te škole uraditi. Tako da podrška brisanju zastave sa poda nije niko ja mislim baš stavljen na neki rub srama, tako da možda je i naučen na neki način da se zastava ne stavlja pod noge, zastava što visočije.

NATAŠA PERIĆ

Hvala. Sljedeći za riječ javio se vijećnik  Emir Šahović, izvolite.

EMIR ŠAHOVIĆ – vijećnik Pokreta demokratske akcije - PDA 
 
Hvala predsjedavajuća. Ja stvarno nisam imao namjeru da se javljam, ali evo ja ću se vratiit na kvalitet obrazovanja, ako nije problem. Ja mislim da je generalno kvalitet našeg obrazovanja i osnovnog i srednjeg dosta lošiji nego što je nekada bio. Problem je što mi smo nekad se smijali kad izađe ona anketa negdje u Sjedinjenim Američkim državama pa ljudi ne mogu naći Evropu na karti svijeta. A sada evo već vidimo da opšte znanje učenika koji izlaze i iz osnovnih škola i srednjih škola je dosta, dosta lošije nego što je to nekada bilo. Jedan porazan podatak je da 63% Bosanaca i Hercegovaca ne govori niti jedan strani jezik. Znači mi imamo evo u gradu Tuzla, neki dan sam baš obratio pažnju, mi potenciramo turizam u gradu Tuzla a nismo prilagođeni turizmu u gradu Tuzla. Nemamo jelovnike u dosta ugostiteljskoh objekata koji su na stranom jeziku. Nemamo uposlenike koji znaju strani jezik. Znači neki dan sjedim u jednom ugostiteljskom objektu i uposlenica ne zna da joj gost traži sok od jabuke. Znači to su meni, taj kvalitet opšteg obrazovanja je generalno lošiji nego, dosta lošiji nego što bi trebalo da bude i veliki izazov uposlenici ovih obrazovnih ustanova imaju zato što ima jedan profesor na Ekonomskom fakultetu, ne bih ga imenovao, kaže ako ne spustim kriterije štetim univerzitetu. Ako spustim kriterije štetim državu. Znači teško je i postaviti autoritet kada je današnja ova omladina u pitanju i generalno meni nije problem da li je neko kakvu diplomu ima, kojeg univerziteta, već kakav je kadar izašao iz te obrazovne ustanove. Znači ako ja imam kolegu kod sebe na poslu sa kojim radim evo ako je on sposoban za svoj posao, mene ne zanima kakvu on i diplomu ima. Ali kad recimo moram se osvrnuti što je kolega Omer rekao mislim da sad većina testova u visokoškolskim ustanovama mora biti pismena. Ima zakon taj neki koji propisuje da pet godina taj test mora biti u arhivi. Ja mislim da nijedan student nije predao tačan test i pao. Znači i to ima slučajeva gdje profesori ne mijenjaju testove, vrte nekoliko verzija testova po deset godina, pa im izađu studenti i niko ne prođe. Svi predaju prazno. Ima onaj propis koliko puta može nakon što padne i tražiti komisijski pregled tih prijašnjih testova, ne komisijsko polaganje, već da se oformi jedna nezavisna komisija i da provjeri da li je bodovanje tih testova ranijih kako treba ili nije. Tako da ne vidim ja tu prostor da neko iz svoje neke bahatosti obara studente, mislim da je to malo drugi problem. Mislim, evo opet ponavljam, mislim da generalno bi trebalo dosta poraditi na kvalitetu kada je opšte znanje u pitanju. Sav taj temelj, znači kad prelazimo iz osnovnog u srednje i iz srednjeg visoko obrazovanje mora biti što čvrši da bi imali što bolje kadrove na tržištu rada. Hvala.


NATAŠA PERIĆ

Hvala. Replika, vijećnik Mirnes Ajanović, izvolite.

MIRNES AJANOVIĆ

Replika je radi korištenja okolnosti da možemo javnosti poslati poruku u smislu potrebe ove tematske sjednice gdje evidentno treba raspravljati o ovome obrazovanje je osnovn svega. Ali evo jedan segment po segment, gdje griješimo? Pa i ovo što je Omer na početku rekao, naravno nije protiv ovih privatnih, on kritikuje i jedne i druge i tako i treba da bude. Ali ovdje, ovo mi je bilo interesantno, taj stav profesora kao ako spusti kriterij, bit će dobro za univerzitet, ali ne valja za državu. Pogrešno razumijemo. Nema spuštanja kriterija. Pogledajte, ja sam to jednom upotrebio, uzeo Statut i pred profesora izašo. Suprotstavio mu se. Mi imamo stanje gdje ispade da svi moraju dobiti desetke, da bi mi imali kriterije. Što će onda šestica? Što će sedmica, osmica, devetka? Kod nas je postala praksa, moraš znat za deset da bi dobio šest i sedam kako njemu naupadne da ti da i jesi mu se svidio ili nisi. Pogledajte šta piše u Statutima univerziteta. Šestica. Skoro da piše katastrofalno, loše znanje, ali nešto zna. Masa grešaka, neispravnosti. Sedmica. Masa grešaka kaže u odgovorima. Pogriješite riječ kod profesora. Sretno doviđenja kaže dođi ponovo. Nema pravo to raditi. Neće svi desetku. Ne znaju svi za desetku. Ne mogu svi bi zlatni studenti. Kvalitet obrazovanja nije jest jednako da svi moraju imati deset. I onaj sa šest je nešto naučio. Ali njemu piše šest. Pa poslodavac kad dođe i kaže jarane u tebe su šestice. Ali on ima to što ima. Neko nema ni šestice. Jači je i ovaj sa šesticama. Ipak je pokazao neko znanje. Dakle, u ovom smislu moramo promijeniti stav našeg razmišljanja o kvalitetu obrazovanja. Zato i jest tema kvalitet. Razbiti te dogme. Te profesore koji kažu moraš znat sve. Ili upola, riječi, kažeš pogrešno, doviđenja kaže dođi ponovo. Sjedi ponovo tri mjeseca, pa uči. To je pogrešno razmišljanje i neću dalje da ne pređem tri, četiri minute. Zato je ova sjednica bitna. Da otvorimo ove probleme i da ih rješavamo time što ne šutimo. Hvala kolegi. 

NATAŠA PERIĆ

Hvala. Da li se još neko javlja ispred klubova vijećnika? 
Ako ne, zaključujem diskusiju klubova vijećnika.
Otvaram diskusiju vijećnika. Vijećnica Svjetlana Kakeš. I samo da podsjetim da diskusija vijećnika traje pet minuta i kad prođe jedan krug, drugi krug, još pet minuta. Et. Nek se pripremi vijećnik Mines Ajanović.

SVJETLANA KAKEŠ – vijećnik SDP – Socijaldemokratske partije Bosne i Hercegovine 

Hvala predsjedavajuča. Pa evo i ja, kao i mnoge kolege, dolazeći na ovu sjednicu, mislila sam da se neću javljati, da neće biti potrebe. Međutim, ovo je toliko kompleksna tema da bi mi, ja mislim, mogli ovdje ostati i dva dana pričajući i dotaći se svih aspekata ove problematike.
Takođe mislim da nema potrebe za ovom dilemom da li mi trebamo uopšte raspravljati ovoj temi, odnosno da li smo, pod navodnicima, nadležni. Obrazloženo je to lijepo i u ovoj inicijativi koju smo dobili. A evo, ja bi se od svih ovih aspekata dotakla ovog dijela koji se odnosi na zadržavanje mladih i obrazovanih kadrova na području grada, koji je jedan od razloga za ovu raspravu, odnosno za ispunjavanje i vezanje obrazovanja sa zahtjevima tržišta rada. Ali bih ja fokus stavila na učenike mlade i na njihovu profesionalnu orijentaciju. Ne toliko na zahtjeve i potrebe privrede, ali naravno da je to nerazdvojno. U razvijenim obrazovnim sistemima profesionalna orijentacija nije svedena samo na eventualno jedno testiranje ili par časova razrednog starješine, ne znam kako se to sad zove, ili eventualno jednodnevnu posjetu sajmu zapošljavanja ili sajmu zanimanja. U razvijenim obrazovnim sistemima to je kontinuiran višegodišnji proces koji je ugrađen u školski kurikulum. Jedan od najefikasnijih sistema profesionalne orijentacije je dualni sistem koji je najrazvijeniji u Austriji i Njemačkoj, gdje učenici već u osmom ili devetom razredu imaju prve kontakte sa praksom, gdje provode dvije sedmice radeći u nekoj firmi po svom izboru. Još intenzivniji susret sa praksom, je organizovanje u srednjim školama, kada učenici srednjih škola provode, naročito srednjih strukovnih škola, provode dva do tri dana u školi učeći teoriju, a ostatak u firmi za što primaju i platu. I evo, znamo, imamo informacije, ali evo i ovdje je kolegica spomenula da su neki prvi koraci na ovom planu napravljeni i u sistemu obrazovanja. 

NATAŠA PERIĆ 

Samo malo Svjetlana izvinite. Izgleda da nemamo kvoruma. (SVJETLANA KAKEŠ – I ja moram ići za 15 minuta.) Molim? (SVJETLANA KAKEŠ – I ja moram ići za 15 minuta.) I vi? Pauza 10 minuta.

                                                                                                  (Pauza.)

Molim vijećnike da uđu u salu.

Pozivam vijećnike da uđu u salu da nastavimo sa radom. Možete Enisa samo ih...? Jel ima šesnaest u sali? Dobro. 

Nastavljamo sa radom. 

Svjetlana Kakeš, vi ste zadnji započeli diskusiju.

SVJETLANA KAKEŠ  

Hvala predsjedavajuća, ali s obzirom na ovu pauzu ja ću morat odustat od diskusije i morat ću vas podsjetit da sam ja najavila da ću morat izać sa sjedmice jer u pet sati imam drugu neodložnu obavezu.

NATAŠA PERIĆ

U redu, hvala. Sljedeća diskusija, vijećnik...Sljedeća diskusija vijećnik Mirnes Ajanović, neka se pripremi vijećnik Denis Bečirović. 

MIRNES AJANOVIĆ 

Mogu ja? (NATAŠA PERIĆ – Možete, izvolite.) Hvala. Neću više o temi. Evo, svi smo sve rekli kao da smo sinhronizovano sjeli  svi zajedno pa radili i sve su diskusije.
Ja bih predložio zaključke. Imam ih nekoliko. 
Jedan. Pozivaju se na učešće u narednoj tematskoj sjednici Gradskog vijeća Tuzla -  Razmatranje stanja, kvaliteta i razvojnih perspektiva srednjeg i visokog obrazovanja na području Grada Tuzla u funkciji društvenog i ekonomskog razvoja Grada Tuzla, predstavnici Komisije za borbu protiv korupcije Parlamentarne skupštine BiH, Komisije za borbu protiv korupcije Skupštine Tuzlanskog kantona, Ministarstva obrazovanja i nauke TK-a, Pedagoškog zavoda TK-a, Agencije za razvoj visokog obrazovanja i osiguranje kvaliteta BiH, Centra za informisanje i priznavanje dokumenata iz oblasti visokog obrazovanja, javnih i privatnih srednjoškolskih i visokoškolskih ustanova, Privredne komore Tuzlanskog kantona, Udruženja poslodavaca Tuzlanskog kantona, zainteresovanih privrednih subjekata, stručne i akademske javnosti, studentskih i učeničkih organizacija, kao i drugih zainteresovanih institucija i organizacija, da Gradskom vijeću Tuzla dostave informacije, analize, prijedloge, preporuke i druge relevantne podatke iz svoje nadležnosti, kako bi se na narednoj tematskoj sjednici, kroz otvorenu, argumentovanu i stručno utemeljenu raspravu vijećnika i pozvanih učesnika, donijeli kvalitetni zaključci i preporuke usmjereni na unapređenje srednjeg i visokog obrazovanja kao jednog od ključnih razvojnih resursa društvenog, ekonomskog i demografskog razvoja Grada Tuzla, uz puno poštovanje načela zakonitosti, jednakosti i zabrane diskriminacije. Dva. Zadužuje se Stručna služba Gradskog vijeća Tuzla da svim pozvanim učesnicima, uz poziv za učešće u radu naredne tematske sjednice, dostavi ovaj zaključak i obrazloženje za održavanje tematske sjednice, te ih pozove da u roku od 30 dana od dana prijema poziva dostave pisane informacije, analize, prijedloge, preporuke i drugu relevantnu dokumentaciju iz svoje nadležnosti, kao i prijedloge sistemskih mjera i aktivnosti koje smatraju potrebnim radi unapređenja kvaliteta, zakonitosti, transparentnosti, konkurentnosti i usklađenosti srednjeg i visokog obrazovanja sa potrebama tržišta rada i društvenog razvoja. Nisam ovdje stavio procijenite prijedlog pa evo da možda im dostavimo i stenogram u nekoj elektronskoj formi ako ide u elektronskoj formi da znaju o čemu raspravljamo? Da vide da je to nešto što je neutralno, nikog ne diramo. Samo stav...Takođe se obavezuje da im u elektronskoj formi se dostavi stenogram. To nisam napisao.  Prikupljene informacije, analize, prijedlozi i preporuke predstavljat će stručnu osnovu za pripremu naredne tematske sjednice Gradskog vijeća Tuzla i izradu zaključaka i preporuka usmjerenih na unapređenje položaja učenika, studenata i njihovih nastavnika i profesora, jačanje srednje obrazovnih ustanova i privrede, srednje obrazovnih ustanova i privrede stavite dodajte samo ovdje treba kao i visokih, visoko obrazovnih ustanova fali ovdje, razvoj kulture kvaliteta, zaštitu dostojanstva obrazovanja, te stvaranje uslova za zadržavanje mladih i obrazovanih kadrova na području Grada Tuzla. Četri. Pozvane institucije i organizacije koje u ostavljenom roku ne dostave tražene informacije, analize, prijedloge i drugu relevantnu dokumentaciju ili ne dođu na tematsku sjednicu, smatrat će se da nisu iskoristile mogućnost da svojim stavovima, prijedlozima i stručnim mišljenjima učestvuju u pripremi i radu naredne tematske sjednice, kao ni u kreiranju zaključaka i preporuka Gradskog vijeća Tuzla. Pet. Procijenite hoćetel nećete ovo je sad možemo ostaviti i za kasnije stavit ću prijedlog. Gradsko vijeće Tuzla potvrđuje opredjeljenje da se kvalitet srednjeg i visokog obrazovanja unapređuje uz puno poštivanje Ustava BiH, Zakona o zabrani diskriminacije BiH, načela jednakosti pred zakonom, akademskih sloboda i autonomije obrazovnih ustanova, te principa jednakog postupanja prema svim obrazovnim ustanovama koje djeluju u skladu sa zakonom. Gradsko vijeće Tuzla smatra neprihvatljivim svaki oblik paušalnog osporavanja ili javnog omalovažavanja učenika, studenata, diplomanata, profesora ili obrazovnih ustanova bez prethodno provedenog zakonom propisanog postupka i pravosnažnih odluka nadležnih organa i sudova, jer takvo postupanje narušava pravnu sigurnost, povjerenje u obrazovni sistem i dostojanstvo mladih i obrazovnih ustanova. Gradsko vijeće Tuzla podržava razvoj zdravog akademskog okruženja zasnovanog na kvalitetu, zakonitosti, odgovornosti i ravnopravnoj akademskoj konkurenciji, uz jednake kriterije kontrole i ocjenjivanja rada svih javnih i privatnih obrazovnih ustanova u skladu sa zakonima i evropskim standardima osiguranja kvaliteta. I zadnji. Gradsko vijeće Tuzla smatra da unapređenje kvaliteta obrazovanja predstavlja jedno od ključnih pitanja društvenog, ekonomskog i demografskog razvoja, te će i u narednom periodu kroz tematske sjednice, saradnju sa nadležnim institucijama i donošenje preporuka kontinuirano pratiti stanje u oblasti srednjeg i visokog obrazovanja. Toliko. Hvala.  

NATAŠE PERIĆ

U redu, hvala. Sljedeći za riječ se javio vijećnik Denis Bečirović. Neka se pripremi vijećnik Senad Mehmedinović. Izvolite.  

DENIS BEČIROVIĆ

Hvala predsjedavajuća. Evo ja ću iskoristiti  priliku da pročitam prijedlog zaključaka.
Prvi dakle zaključak. Gradsko vijeće Tuzla izražava punu podršku radu Univerziteta u Tuzli povodom obilježavanja 50 godina njegovog postojanja, prepoznavajući njegovu historijsku i stratešku ulogu u razvoju grada, Tuzlanskog kantona i Bosne i Hercegovine. Zatim drugi zaključak. Gradsko vijeće podržava nastavak realizacije projekta izgradnje Kampusa Univerziteta u Tuzli kao kapitalnog projekta od strateškog značaja za razvoj visokog obrazovanja, nauke, istraživanja i privrede. Treći je. Gradsko vijeće pozdravlja dosadašnja izdvajanja Vlade Tuzlanskog kantona za razvoj Kampusa Univerziteta u Tuzli te poziva na nastavak kontinuirane finansijske podrške. Četvrti. Gradsko vijeće daje punu podršku realizaciji projekta izgradnje laboratorijskog kompleksa Mašinskog fakulteta u Tuzli, finansiranog sredstvima Evropske unije i Vlade Tuzlanskog kantona kao važnog koraka ka unapređenju naučnoistraživačke infrastrukture i saradnje sa privredom. Pet. Gradsko vijeće smatra da je potrebno intenzivirati saradnju Univerziteta u Tuzli, srednjih škola i privrednih subjekata radi usklađivanja nastavnih programa sa potrebama tržišta rada. Naredna, naredni zaključak. Gradsko vijeće upućuje čestitke Mješovitoj srednjoj mašinskoj školi Tuzla povodom obilježavanja 100 godina postojanja, uz zahvalnost za izuzetan doprinos obrazovanju generacija stručnih kadrova koji su gradili industrijski razvoj Tuzle i Bosne i Hercegovine. Naredni je. Gradsko vijeće podržava intenzivnije uključivanje Univerziteta u Tuzli u međunarodne istraživačke projekte, posebno kroz programe Evropske unije, s ciljem jačanja naučne izvrsnosti i transfera znanja prema privredi. I posljednji. Gradsko vijeće Tuzla smatra da obrazovanje predstavlja jedan od ključnih strateških prioriteta razvoja Grada Tuzla te će, u okviru svojih nadležnosti, pružati podršku projektima koji doprinose unapređenju kvaliteta srednjeg i visokog obrazovanja. I evo neko ko dolazi sa univerziteta iskoristit ću priliku da se od 2022. zahvalim Gradu Tuzla i Gradskom vijeću obzirom na usvajanjem i regulacionog plana bez koga, bez koga izgradnja Kampusa Univerziteta u Tuzli, odnosno kuće našeg Univerziteta ne bi bilo moguće da ti strateški dokumenti i planski dokumenti nisu bili usvojeni i u ovim, ovim prostorijama. Hvala još jednom i svako dobro. Prijatno. 

NATAŠA PERIĆ   

Hvala vam. Sljedeći za riječ se javio vijećnik Senad Mehmedinović, izvolite. 

SENAD MEHMEDINOVIĆ

Prijedlozi zaključaka. Gradsko vijeće Tuzla inicira uspostavljanje institucionalnog partnerstva između Grada Tuzle i Univerziteta u Tuzli kroz izradu zajedničkog programa saradnje kojim će se unaprijediti stručna praksa studenata, priprema razvojnih projekata, međunarodna saradnja i primjena naučnih saznanja u rješavanju razvojnih izazova Grada. Gradsko vijeće Tuzla inicira uspostavljanje stalnog Savjeta za saradnju Grada Tuzle i Univerziteta u Tuzli, kojeg bi činili predstavnici Grada, Univerziteta, privrede i drugih relevantnih institucija, s ciljem zajedničkog planiranja razvojnih projekata, i stvaranja uslova za zadržavanje mladih visokoobrazovanih kadrova u Tuzli. Gradsko vijeće Tuzla podržava kontinuirano unapređenje kvalitete srednjeg i visokog obrazovanja kroz modernizaciju nastavnih programa, razvoj nastavnih kapaciteta, digitalizaciju i jačanje praktičnih kompetencija učenika i studenata. Preporučuje se intenziviranje saradnje između obrazovnih ustanova, naučnih institucija, privrednog sektora, javnih ustanova, organizacija civilnog društva i lokalne zajednice radi stvaranja kvalitetnijeg okruženja za obrazovanje, istraživanje i inovacije. Podržavaju se aktivnosti usmjerene na razvoj novih obrazovnih programa i usmjerenja u skladu sa savremenim naučnim, tehnološkim, društvenim i ekonomskim izazovima, uz očuvanje i unapređenje svih obrazovnih oblasti od javnog interesa. Preporučuje se kontinuirano praćenje razvojnih potreba Grada Tuzle i Tuzlanskog kantona kako bi obrazovne politike doprinosile ukupnom društvenom razvoju, unapređenju kvaliteta života građana i održivom ekonomskom napretku. Gradsko vijeće izražava podršku aktivnostima koje doprinose zadržavanju mladih, razvoju naučnoistraživačkog rada, međunarodne saradnje, studentskog standarda i stvaranju uslova za razvoj društva zasnovanog na znanju. Gradsko vijeće Tuzla konstatuje da su u proteklom periodu realizovane brojne aktivnosti usmjerene na unapređenje uslova rada u srednjem i visokom obrazovanju na području TK-a, uključujući ulaganja u obrazovnu strukturu, opremanje obrazovnih ustanova, digitalizaciju nastavnih procesa, podršku učenicima i studentima te unapređenje statusa zaposlenih u obrazovanju, te daje podršku nastavku ovih aktivnosti u skladu s razvojnim potrebama obrazovnog sistema. Gradsko vijeće Tuzla inicira da Ministarstvo obrazovanja i nauke Tuzlanskog kantona, u saradnji s Univerzitetom u Tuzli, razmotri mogućnost uspostavljanja programa angažovanja studenata završnih godina Edukacijsko-rehabilitacijskog fakulteta, a prema potrebama i drugih srodnih nastavničkih studijskih programa, na poslovima asistenata u nastavi u osnovnim i srednjim školama. Cilj programa bio bi unapređenje inkluzivnog obrazovanja, jačanje praktičnih kompetencija budućih stručnjaka te pružanje finansijske podrške studentima kroz rad uz stručno mentorstvo. Hvala. 

NATAŠA PERIĆ

Hvala. Vijećnik Mirnes Ajanović vi ste se nešto ponovo javili.

MIRNES AJANOVIĆ

Jesam predsjedavajuća, ako nema više zaključaka. 

NATAŠA PERIĆ

Je li ima još neko vezano za diskusiju vijećnika? Ako ne, ovo je drugi krug, recite. 

MIRNES AJANOVIĆ

Da čuo sam sad ove neke zaključke i pošto smo danas zauzeli stav generalan, dakle neutralan, ne odnosimo se i favorizujemo ili kritikujemo ni jedne ni druge srednje i visoke ustanove, upravo jer nam to ne dozvoljava Zakon o zabrani diskriminacije, koji u članu šest obavezuje i ovo Gradsko vijeće da ne smije biti diskriminacija. Pa i čak Zakon o visokom srednjem obrazovanju Tuzlanskog kantona, pa i krovni opšti okvirni zakon na nivou BiH a neki zaključci su isključivo u jednom dijelu za konkretan univerzitet. Ne u smislu podrške pohovale postojanja, nego evo kada i pogledate ponovo, govorimo da se razvoj pa nešto prema vanjskim institucijama samo jednog univerziteta. To je direktno protivno Zakonu o zabrani diskriminacije. Ne bih sada da  prozivam da se malo preispita, radije bih da prekinemo sjednicu, da se usaglase zaključci u skladu sa Zakonom o zabrani diskriminacije, da u njima ne bude okolnosti koje prave diskriminaciju, pa da to prije ove sjednice drugog održimo nastavak gdje bi se izjasnali o zaključcima. Jer sad bi mogli doći, usvajamo jedne zaključe gdje govorimo o tome da treba poštivati jednakost svih, a onda u drugim gdje apsolutno ne poštujemo jednakost, nego samo isključivo jedan jedini se govori o njemu, subjekt ustanove kako god hoćete, a onda ulazimo u zamku kršenja Zakona o zabrani diskriminacije.
Tako da bih ja predložio da još jedanput se preispitaju zaključci u tom smislu, same intencije ove sjednice je da budemo neutralni, ne navijamo ni za koga, nego da tražimo kvalitet obrazovanja maksimalno. Ako navijamo za jednog, onda možemo reći, eh vidite, ovaj je bolji od ovog, ovaj ima bolje uslove, hajmo tražit da i njemu se da nekakva pomoć. Mislim da bi time napravili nešto što po meni ovo Vijeće bi dobilo situaciju koje bi moglo biti mnogo problematično u odnosu na sve što smo uradili na ovoj sjednici. Kvalitetne rasprave, kvalitetni, evo recimo, prijedlozi a tek, samo još da ispravimo, ovdje mi nismo govorili o privredi, o tome šta treba privredi. To će reći neko ko dostavi zaključke,  prijedloge i preporuke, da kaže, meni treba ove oblaste, treba mi one, gdje ćemo mi to onda kasnije uputiti nadležnom ministarstvu i ostalima da razmisle i procijene to što će biti.  Tek se otvara rasprava o kvalitetu obrazovanja u svakom segmentu na sljedećoj sjednici kad nam neko odgovori, možda neće niko, možda će svi odgovoriti i dati prijedloge kako može biti bolje. I učeničke organizacije i studenske organizacije, možda će svako nam dostaviti prijedlog nekakav od kojih ćemo mi sjesti pa napraviti kvalitetne zaključke i imati priliku da neko kaže i za govornicom svega toga. Ali sad se bojim tog ulaženja u ovu okolnost, pa da malo razmislimo do nastavka sjednice kada već imamo zakazano 2. Jula ove redovne 21. Ja bih predložio da nemamo sad kad, sad da sjedimo pa raspravljamo je li neki zaključka dobar da ne dođemo u situaciju, glasavamo za neke, a za neke ne. Upravo radi kvalitete ove sjednice prijedlog je da malo se još analiziraju zaključci pa može da svi preispitamo te zaključke da li su svi zaista u okviru Zakona o zabrani diskriminacije, odnosno da ga ne kršimo. Toliko. Hvala. 

NATAŠA PERIĆ

Hvala. Dajem pauzu od pet minuta, ali pozivam sve predsjednike klubova da priđu stolu. Svih klubova. 
                                                                                                                         (Pauza.)

Da li se još neko javlja za diskusiju vijećnika? 
Vijećnica Berisa Ahmetović, izvolite. 

BERISA AHMETOVIĆ

Ja ne znam stvarno šta se sad desilo. I koji je zaključak, pošto mi ovi nižeg reda iza ne čujemo, ne znam šta se dogovorilo. Ali znam samo jedno, ako smo pred ovim zaključcima koji su slijedili nakon kolege Mirnesa. Ne mislim da je niko diskriminisan, nego ne znači da je neko diskriminisan ako se neko drugi istaknuo na neki način. Znači, apsolutno, to nije nikakva diskriminacija. Evo, ima mogućnost druge kolege, ja i ostali, znači bilo ko od nas, da istakne i neke druge stvari za druge univerzitete. Ne znam konkretno ni šta se sve spominjalo. S druge strane ako idemo u tom pravcu koji je kolega Mirnes istaknuo, onda treba da bude samo jedan zaključak i vrlo jednostavno da završimo. A to je zaključak da se uputi svim ovim relevantnim institucijama i onda ćemo nakon toga donosti zaključke. Ne vidim znači poentu da imamo deset zaključaka nekih od kolege Mirnesa, a ovi neki drugi su sporni. Ne znam, možda ja bih tražila svakako pojedinačno glasanje pa bi vidjela za koji bi glasala, za koji ne, na koji način. Ali mišljenja smo, ako idemo u pravcu kolege Mirnesa onda je to vrlo jednostavno. Jedan zaključak, nema potrebe nikakve dogovaranja, pregovaranja itd. Jedan zaključak šaljemo institucijama, kasnije će se raspravljati. Ako ne, onda nek svako istakne zaključak koji smatra potrebnim. Znači, pa, bože moj, imamo mogućnost pojedinačnog glasanja i nek se svako izjasni u skladu sa vlastitim uvjerenjem. Hvala.

NATAŠA PERIĆ

Hvala vam. Da li se još neko javlja za diskusiju vijećnika? 
Ako ne, zaključujem diskusiju vijećnika i na prijedlog članova Kolegija, obzirom na što smo imali kratak sastanak prije 15 minuta a na ovom Kolegiju smo radi usaglašavanja oko predloženih zaključaka dogovorili da današnja sjednica se prekine i da se nastavi 2. jula u 11.45, kada će se samo pročitati ovi zaključci koji su predloženi i o njima glasati. Eventualno, ako neko bude htio da povuče zaključak, to može.
Eto, hvala vam. 

Završeno u 16:41 sati.



































 NASTAVAK 4. TEMATSKE SJEDNICE GRADSKOG VIJEĆA TUZLA ODRŽAN 02. JULA 2026. GODINE U POSLOVNOM OBJEKTU „GRAFIČAR“ SA POČETKOM U 11,45 SATI. 

- SJEDNICI PRISUSTVUJE 24 vijećnika.

ANA PEJIĆ – predsjedavajući Gradskog vijeća Tuzla

(Intoniranje himne Bosne i Hercegovine.)
Poštovani vijećnici Gradskog vijeća Tuzla, predstavnici gradskih službi, predstavnici medija, gosti, nastavljamo sa radom 4. tematske sjednice Gradskog vijeća Tuzla koja je prekinuta 24.6.26. godine. 
Konstatujem, da prema evidenciji Stručne službe Gradskog vijeća, sjednici prisustvuje  22 od ukupnog broja vijećnika.
Za današnju sjednicu svoj izostanak su najavili sljedeći vijećnici  
1. Muhamed Čikarić 
2. Dragana Berberović Gagro
3. Mensur Mujezinović i 
4. Mirza Malkočević         
Predlažem da im opravdamo izostanak sa današnje sjednice.
Podsjećam da je 4. tematska sjednica Gradskog vijeća Tuzla zakazana na prijedlog vijećnika  Mirnesa Ajanovića, vijećnika Bosanske stranke, koji je prihvatio Kolegij Gradskog vijeća Tuzla. 
U skladu sa članom 65. Poslovnika Gradskog vijeća Tuzla („Službeni glasnik Grada Tuzle“, broj 5/22, 14/24, 5/26 i 8/26), kojim je propisano da „Predsjedavajući obavještava Gradsko vijeće ko je osim vijećnika pozvan da prisustvuje sjednici“, obavještavam vas da je obavijest o današnjem nastavku tematske sjednice upućena gradonačelniku Grada Tuzle sekretaru organa državne službe, pomoćnicima gradonačelnika i rukovodiocima stručnih službi, Upravnoj organizaciji Zavod za urbanizam Tuzla, Gradskom pravobranilaštvu Grada Tuzle, kao i medijima.
Gradonačelnik Grada Tuzle nas je obavijestio da zbog ranije preuzetih obaveza neće moći prisustvovati današnjoj sjednici.   
Evidencija prisutnih na današnjoj sjednici Gradskog vijeća je kod uposlenika Stručne službe Gradskog vijeća.
Nastavljamo sa realizacijom usvojenog dnevnog reda 4. tematske sjednice Gradskog vijeća.

RAZMATRANJE STANJA, KVALITETA I RAZVOJNIH PERSPEKTIVA SREDNJEG I VISOKOG OBRAZOVANJA NA PODRUČJU GRADA TUZLA U FUNKCIJI DRUŠTVENOG I EKONOMSKOG RAZVOJA GRADA TUZLA.

Podsjećam da smo u prvom dijelu tematske sjednice iscrpili diskusije i klubova vijećnika i vijećnika, te da je rasprava zaključena. 

Pozivam sekretara Gradskog vijeća da pročita zaključke proizašle iz rasprave. 

Da li ste za da glasamo o svim zaključcima zajedno ili...? Može. U redu. Izvolite Slađana.


SLAĐANA KRAJINA – sekretar Gradskog vijeća Tuzla

Pozdravljam sve prisutne. Pročitat ću prijedlog zaključaka. 

1. Pozivaju se na učešće u narednoj tematskoj sjednici Gradskog vijeća Tuzla -  Razmatranje stanja, kvaliteta i razvojnih perspektiva srednjeg i visokog obrazovanja na području Grada Tuzla u funkciji društvenog i ekonomskog razvoja Grada Tuzla, predstavnici Komisije za borbu protiv korupcije Parlamentarne skupštine Bosne i Hercegovine i Komisije za borbu protiv korupcije Skupštine Tuzlanskog kantona, Ministarstva obrazovanja i nauke Tuzlanskog kantona, Pedagoškog zavoda Tuzlanskog kantona, Agencije za razvoj visokog obrazovanja i osiguranje kvaliteta Bosne i Hercegovine Centra za informisanje i priznavanje dokumenata iz oblasti visokog obrazovanja, javnih i privatnih srednjoškolskih i visokoškolskih ustanova, Privredne komore Tuzlanskog kantona, Udruženja poslodavaca Tuzlanskog kantona, zainteresovanih privrednih subjekata, stručne i akademske javnosti, studentskih i učeničkih organizacija, kao i drugih zainteresovanih institucija i organizacija, da Gradskom vijeću Tuzla dostave informacije, analize, prijedloge, preporuke i druge relevantne podatke iz svoje nadležnosti, kako bi se na narednoj tematskoj sjednici, kroz otvorenu, argumentovanu i stručno utemeljenu raspravu vijećnika i pozvanih učesnika, donijeli kvalitetni zaključci i preporuke usmjereni na unapređenje srednjeg i visokog obrazovanja kao jednog od ključnih razvojnih resursa društvenog, ekonomskog i demografskog razvoja grada Tuzla, uz puno poštivanje načela zakonitosti, jednakosti i zabrane diskriminacije. 
2. Zadužuje se Stručna služba Gradskog vijeća da svim pozvanim učesnicima, uz poziv za učešće u radu naredne tematske sjednice, dostavi zaključke i obrazloženje za održavanje tematske sjednice kao i stenogram sa današnje tematske sjednice te ih pozove da u roku od 30 dana od dana prijema poziva dostave pisane informacije, analize, prijedloge, preporuke i drugu relevantnu dokumentaciju iz svoje nadležnosti, kao i prijedloge sistemskih mjera i aktivnosti koje smatraju potrebnim radi unapređenja kvaliteta, zakonitosti, transparentnosti, konkurentnosti i usklađenosti srednjeg i visokog obrazovanja sa potrebama tržišta rada i društvenog razvoja.
3. Prikupljene informacije, analize, prijedlozi i preporuke predstavljat će stručnu osnovu za pripremu naredne tematske sjednice Gradskog vijeća Tuzla i izradu zaključaka i preporuka usmjerenih na unapređenje položaja učenika, studenata i njihovih nastavnika i profesora, jačanje saradnje obrazovnih ustanova i privrede, razvoj kulture kvaliteta, zaštitu dostojanstva obrazovanja, te stvaranje uslova za zadržavanje mladih i obrazovanih kadrova na području grada Tuzla.
4. Pozvane institucije i organizacije koje u ostavljenom roku ne dostave tražene informacije, analize, prijedloge i drugu relevantnu dokumentaciju ili ne dođu na tematsku sjednicu, smatrat će se da nisu iskoristile mogućnost da svojim stavovima, prijedlozima i stručnim mišljenjima učestvuju u pripremi i radu naredne tematske sjednice, kao ni u kreiranju zaključaka i preporuka Gradskog vijeća Tuzla.
5. Gradsko vijeće Tuzla potvrđuje opredjeljenje da se kvalitet srednjeg i visokog obrazovanja unapređuje uz puno poštivanje Ustava Bosne i Hercegovine, Zakona o zabrani diskriminacije Bosne i Hercegovine, načela jednakosti pred zakonom, akademskih sloboda i autonomije obrazovnih ustanova, te principa jednakog postupanja prema svim obrazovnim ustanovama koje djeluju u skladu sa zakonom.
6. Gradsko vijeće Tuzla smatra neprihvatljivim svaki oblik paušalnog osporavanja ili javnog omalovažavanja učenika, studenata, diplomanata, profesora ili obrazovnih ustanova bez prethodno provedenog zakonom propisanog postupka i pravosnažnih odluka nadležnih organa i sudova, jer takvo postupanje narušava pravnu sigurnost, povjerenje u obrazovni sistem i dostojanstvo mladih ljudi i obrazovnih ustanova.
7. Gradsko vijeće Tuzla podržava razvoj zdravog akademskog okruženja zasnovanog na kvalitetu, zakonitosti, odgovornosti i ravnopravnoj akademskoj konkurenciji, uz jednake kriterije kontrole i ocjenjivanja rada svih javnih i privatnih obrazovnih ustanova u skladu sa zakonima i evropskim standardima osiguranja kvaliteta.
8. Gradsko vijeće Tuzla smatra da unapređenje kvaliteta obrazovanja predstavlja jedno od ključnih pitanja društvenog, ekonomskog i demografskog razvoja, te će i u narednom periodu kroz tematske sjednice, saradnju sa nadležnim institucijama i donošenje preporuka kontinuirano pratiti stanje u oblasti srednjeg i visokog obrazovanja.
9. Gradsko vijeće Tuzla izražava punu podršku radu Univerziteta u Tuzli povodom obilježavanja 50 godina njegovog postojanja, prepoznajući njegovu historijsku i stratešku ulogu u razvoju grada, Tuzlanskog kantona i Bosne i Hercegovine.
10. Gradsko vijeće Tuzla podržava nastavak realizacije projekta izgradnje Kampusa Univerziteta u Tuzli kao kapitalnog projekta od strateškog značaja za razvoj visokog obrazovanja, nauke, istraživanja i privrede.
11. Gradsko vijeće Tuzla pozdravlja dosadašnja izdvajanja Vlade Tuzlanskog kantona za razvoj Kampusa Univerziteta u Tuzli te poziva na nastavak kontinuirane finansijske podrške.
12. Gradsko vijeće Tuzla daje punu podršku realizaciji projekta izgradnje laboratorijskog kompleksa Mašinskog fakulteta Univerziteta u Tuzli, finansiranog sredstvima Evropske unije, kao važnog koraka ka unapređenju naučnoistraživačke infrastrukture i saradnje sa privredom.
13. Gradsko vijeće Tuzla smatra da je potrebno intenzivirati saradnju Univerziteta u Tuzli, srednjih škola i privrednih subjekata radi usklađivanja nastavnih programa sa potrebama tržišta rada.
14. Gradsko vijeće upućuje čestitke Mješovitoj srednjoj mašinskoj školi Tuzla povodom obilježavanja 100 godina postojanja, uz zahvalnost za izuzetan doprinos obrazovanju generacija stručnih kadrova koji su gradili industrijski razvoj Tuzle i Bosne i Hercegovine.
15. Gradsko vijeće Tuzla podržava intenzivnije uključivanje Univerziteta u Tuzli u međunarodne istraživačke projekte, posebno kroz programe Evropske unije, s ciljem jačanja naučne izvrsnosti i transfera znanja prema privredi.
16. Gradsko vijeće Tuzla smatra da obrazovanje predstavlja jedan od ključnih strateških prioriteta razvoja grada Tuzla te će, u okviru svojih nadležnosti, pružati podršku projektima koji doprinose unapređenju kvaliteta srednjeg i visokog obrazovanja.
17. Gradsko vijeće Tuzla inicira uspostavljanje institucionalnog partnerstva između Grada Tuzle i Univerziteta u Tuzli kroz izradu zajedničkog programa saradnje kojim će se unaprijediti stručna praksa studenata, priprema razvojnih projekata, međunarodna saradnja i primjena naučnih saznanja u rješavanju razvojnih izazova Grada Tuzle.
18. Gradsko vijeće Tuzla inicira uspostavljanje stalnog Savjeta za saradnju Grada Tuzle i Univerziteta u Tuzli, kojeg bi činili predstavnici Grada, Univerziteta, privrede i drugih relevantnih institucija, s ciljem zajedničkog planiranja razvojnih projekata, i stvaranja uslova za zadržavanje mladih visokoobrazovanih kadrova u Tuzli.
19. Gradsko vijeće Tuzla podržava kontinuirano unapređenje kvaliteta srednjeg i visokog obrazovanja kroz modernizaciju nastavnih programa, razvoj nastavnih kapaciteta, digitalizaciju i jačanje praktičnih kompetencija učenika i studenata.
20. Preporučuje se intenziviranje saradnje između obrazovnih ustanova, naučnih institucija, privrednog sektora, javnih ustanova, organizacija civilnog društva i lokalne zajednice radi stvaranja kvalitetnijeg okruženja za obrazovanje, istraživanje i inovacije.
21. Podržavaju se aktivnosti usmjerene na razvoj novih obrazovnih programa i usmjerenja u skladu sa savremenim naučnim, tehnološkim, društvenim i ekonomskim izazovima, uz očuvanje i unapređenje svih obrazovnih oblasti od javnog interesa.
22. Preporučuje se kontinuirano praćenje razvojnih potreba grada Tuzle i Tuzlanskog kantona kako bi obrazovne politike doprinosile ukupnom društvenom razvoju, unapređenju kvaliteta života građana i održivom ekonomskom napretku.
23. Gradsko vijeće Tuzla izražava podršku aktivnostima koje doprinose zadržavanju mladih, razvoju naučnoistraživačkog rada, međunarodne saradnje, studentskog standarda i stvaranju uslova za razvoj društva zasnovanog na znanju.
24. Gradsko vijeće Tuzla konstatuje da su u proteklom periodu realizirane brojne aktivnosti usmjerene na unapređenje uslova rada u srednjem i visokom obrazovanju na području Tuzlanskog kantona, uključujući ulaganja u obrazovnu infrastrukturu, opremanje obrazovnih ustanova, digitalizaciju nastavnih procesa, podršku učenicima i studentima te unapređenje statusa zaposlenih u obrazovanju, te daje podršku nastavku ovih aktivnosti u skladu s razvojnim potrebama obrazovnog sistema.
25. Gradsko vijeće Tuzla inicira da Ministarstvo obrazovanja i nauke Tuzlanskog kantona, u saradnji s Univerzitetom u Tuzli, razmotri mogućnost uspostavljanja programa angažovanja studenata završnih godina Edukacijsko-rehabilitacijskog fakulteta, a prema potrebama i drugih srodnih nastavničkih studijskih programa, na poslovima asistenata u nastavi u osnovnim i srednjim školama. Cilj programa bio bi unapređenje inkluzivnog obrazovanja, jačanje praktičnih kompetencija budućih stručnjaka te pružanje finansijske podrške studentima kroz rad uz stručno mentorstvo.

ANA PEJIĆ

Molim vas da se izjasnite o pročitanim zaključcima.
Glasanje je okončano.
Konstatujem da su pročitani zaključci usvojeni sa,
16 glasova za, nije bilo protiv i nije bilo suzdržanih. 
 
Konstatujem da je dnevni red iscrpljen.

Zahvaljujem se vijećnicima, obrađivačima materijala, Stručnoj službi Gradskog vijeća i zaključujem 4. tematsku sjednicu Gradskog vijeća Tuzla.

(S obzirom da je dnevni red iscrpljen i 4. tematska sjednica Gradskog vijeća Tuzla zaključena ista je završena u 12:33 sati.).



STENOGRAM SAČINILA:                                                 P R E D S J E D A V A J U Ć I
  
        Jasminka Delalić                                                                   Ana Pejić, BA prava

 

  









